qundao/data-zh-poetry huggingface dataset:
过吉阳村成杂言一首
作者：弘历
朝代：清
体裁：古风

旧路新经，宛如昨日。十岁百年，盖此一律。有秋之后衣裳鲜，老幼男女多欢颜。足慰者目睹之实事，所憎者熟闻之颂言。亏盈益谦天道如是，阳吉阴凶恒言至理。
过嘉兴再和钱陈群田园杂兴十首·其一
作者：弘历
朝代：清
体裁：七言绝句

接踵迎銮多颂声，观民惟愧政无成。境临秀水聊心喜，为晤林居有老生。
过嘉兴再和钱陈群田园杂兴十首·其七
作者：弘历
朝代：清
体裁：七言绝句

薄试春寒冬更寒，吾民宁乏有衣单。定当剀切陈民隐，莫饰其辞蕲意宽。
过嘉兴再和钱陈群田园杂兴十首·其三
作者：弘历
朝代：清
体裁：七言绝句

棱棱孤鹤瘦如柴，圆峤方壶任往来。鹤其性人寿其似，会看劫火有寒灰。
过嘉兴再和钱陈群田园杂兴十首·其九
作者：弘历
朝代：清
体裁：七言绝句

楼台烟雨望中低，早见书屏健笔飞。新署头衔荣晚节，定知家庆子孙围。
过嘉兴再和钱陈群田园杂兴十首·其二
作者：弘历
朝代：清
体裁：七言绝句

祝釐昨岁驿程催，九老图形霁月开。便令还乡颐暮齿，宣传不许远迎来。
过嘉兴再和钱陈群田园杂兴十首·其五
作者：弘历
朝代：清
体裁：七言绝句

春田未致手亲畦，俸养何妨刺齿肥。常把一篇弘景传，殊途要欲有同归。
过嘉兴再和钱陈群田园杂兴十首·其八
作者：弘历
朝代：清
体裁：七言绝句

结屋江乡不费钱，双槐门巷荫多年。朴淳生计耕还织，淡荡心情水与天。
过嘉兴再和钱陈群田园杂兴十首·其六
作者：弘历
朝代：清
体裁：七言绝句

三月违如三岁迟，诗裁前席辨精微。虽然赐杖何须杖，见说香山步似飞。
过嘉兴再和钱陈群田园杂兴十首·其十
作者：弘历
朝代：清
体裁：七言绝句

乡味休耽韭与菘，行时韶令正芳醲。为吾数日随清跸，可负湖山佳景供。
过嘉兴再和钱陈群田园杂兴十首·其四
作者：弘历
朝代：清
体裁：七言绝句

游山屐总不辞劳，遇胜吟诗白发搔。花濑濛濛春澹澹，微醺何碍晕如桃。
过嘉兴府城
作者：弘历
朝代：清
体裁：七言律诗

御舟别路溯漕河，登陆春城按辔过。吴帝经营非旧郭，周书假藉得嘉禾。户闻弦诵渐摩善，野富蚕桑衣被多。博施愧予焉济众，民情到处总逢和。
过嘉兴府城
作者：弘历
朝代：清
体裁：七言律诗

接境金阊即秀水，此丰彼歉理真无。旋知大吏为屯泽，肯使斯民叹向隅。沟壑流离期普济，闾阎气象幸微苏。城乡辏僻从来异，不获吾犹廑一夫。
过城子山
作者：弘历
朝代：清
体裁：五言律诗

绀宇临无地，青城自有山。洞天知第几，群岳谒其间。真木琳云合，丹梯玉阙环。容城今世鲜，未足叩元关。
过大凌河再依皇祖元韵
作者：弘历
朝代：清
体裁：七言律诗

前度往过斯返过，回瞻心戚上陵歌。长年不似少年壮，来恨难期去恨多。白日匆匆迅驹隙，秋风猎猎拂鲸河。艰哉励我守成志，敢曰当年早止戈。
过大凌河恭依皇祖原韵
作者：弘历
朝代：清
体裁：七言律诗

屈指三经此处过，上陵本异大风歌。创成在守非不易，继显曰承愧已多。牧马自来称坰野，观鱼何必备凌河。百年遗老消磨尽，故事无能问锻戈。
过大岭作
作者：弘历
朝代：清
体裁：七言律诗

蓟平一岭隔东西，陡峻惟堪跋马蹄。静寄傥来还傥去，定光云耸复云低。我方惜以未成雨，众且欣于弗作泥。暂就郊原易舆度，徒观连陇麦萋萋。
过大岭望云罩塔作歌
作者：弘历
朝代：清
体裁：古风

前日过大岭，云罩云里看。弗见今日过大岭，云罩峰头塔如线。个中盖复具深义，定光送我全体现。既曰有送何无迎，是谓日面与月面。万山快霁生紫烟，迩来颇悉入吟萹。策马下岭不回顾，净域安得凡情牵。
过大岭至静寄山庄驻跸即事得句·其一
作者：弘历
朝代：清
体裁：七言律诗

大岭东过路所谙，山庄七日驻游堪。时哉入画目初畅，老矣乘舆意略惭。千树杏花迎谷口，万枝香雪认江南。晓云未雨旭光露，又见英英蔚翠岚。
过大岭至静寄山庄驻跸即事得句·其二
作者：弘历
朝代：清
体裁：七言律诗

山庄静寄久名斯，静寄之名率可思。一日万几不纷此，行云流水可同其。来为客则住为主，昔作他哉今作兹。且置拈毫骋博辩，会于心者即摛词。
过大岭还驻大兴庄行宫作
作者：弘历
朝代：清
体裁：七言律诗

昨晚微阴今晓晴，山灵显佑送和迎。齧犁去协农夫愿，渐石还殊仆役情。少海朝阳暄背指，坦途大岭度前横。沃田历历凭舆看，绿润香生遍起耕。
过姚广孝墓戏题
作者：弘历
朝代：清
体裁：五言排律

建塔以藏身，千年名不沦。一兴应一灭，其主必其臣。未止多行戮，徒称斯返真。无生背戒律，有像画麒麟。儒墨去韩远，萧曹拟汉亲。漫言羞见姊，原是弃伦人。
过安河三首·其一
作者：弘历
朝代：清
体裁：七言绝句

白杨引水久渠成，宣蓄惟宜颇利耕。往返停舆兹小憩，却嫌亭沼供怡情。
过安河三首·其三
作者：弘历
朝代：清
体裁：七言绝句

无多池馆颇清便，即此原资搆筑焉。暖席几曾就途去，不为欣也为怩然。
过安河三首·其二
作者：弘历
朝代：清
体裁：七言绝句

濡水有三此其一，以资稼穑号安河。为民父母应知者，抚字催科重在那。
过安河二首示直�总督杨廷璋·其一
作者：弘历
朝代：清
体裁：七言绝句

引来濡水白杨岭，名曰安河资溉畇。脩堰疏渠应注意，莫教成迹废前人。
过安河二首示直�总督杨廷璋·其二
作者：弘历
朝代：清
体裁：七言绝句

前人本意重农田，颇亦亭台缀景焉。成事聊因付不说，莫教踵此更增妍。
过安河即事口号·其一
作者：弘历
朝代：清
体裁：七言绝句

诚有新波满浍沟，灌田真觉是良谋。颇虞预饰吾经览，可得平时似此不。
过安河即事口号·其二
作者：弘历
朝代：清
体裁：七言绝句

停跸旃庐片刻陪，亭台缀景若为哉。悤悤况复驱车过，即欲题吟待我回。
过安河即事杂咏·其一
作者：弘历
朝代：清
体裁：七言绝句

岭号白杨是水源，入沙渗漉塞潺湲。引渠建闸农功赖，名曰安河意有存。
过安河即事杂咏·其三
作者：弘历
朝代：清
体裁：七言绝句

前巡犹祇草亭幽，溪畔今朝见有楼。不为怡而为憪矣，那更石壁著诗留。
过安河即事杂咏·其二
作者：弘历
朝代：清
体裁：七言绝句

辛巳疏脩始作功，继斯来往看胥同。本原意在资耕圳，何事兹番点缀工。
过安河即事杂咏·其四
作者：弘历
朝代：清
体裁：七言绝句

机宜蓄泄有多端，勤以农夫董以官。经过讵图一已逸，永怀惟望万民安。
过安河叠辛巳旧作诗韵
作者：弘历
朝代：清
体裁：古风

辛巳过濡水，初命浚濡源。安东及高阳，仿佛名同传。圣女出易州，实与易水连。岁久浸入沙，无足资灌田。天然利民泽，可使虚渗乾。发帑俾疏剔，其功非唐捐。安河易新名，听予有后言。虽云善其初，久要宜敬旃。闸坝时脩治，俾毋滥轶川。轮日以输溉，人和可格天。经过示梗概，所重惟吁年。
过安河杂咏·其一
作者：弘历
朝代：清
体裁：七言绝句

濡源疏治得安河，春月轻舆每一过。屡见不须深致辨，所欣功在利农多。
过安河杂咏·其三
作者：弘历
朝代：清
体裁：七言绝句

渠上颓垣何代城，当年庸水此经营。志乘已觉传疑信，故老那能悉指名。
过安河杂咏·其二
作者：弘历
朝代：清
体裁：七言绝句

闸堰高低注子渠，桔槔分置灌春畬。有司长此斯民福，莫或徒供一览予。
过安河杂咏·其四
作者：弘历
朝代：清
体裁：七言绝句

灌输轮日具条规，泻有沟塍潴有池。所喜无非为农计，草亭点缀又何为。
过定兴
作者：弘历
朝代：清
体裁：古风

督亢本膏腴，况乃三白足。春郊迤逦过，秋麦芃葱绿。鸡犬达四境，仓囷比千屋。览此为解颐，稍以慰蒿目。迩来天贶厚，大田庆三熟。去岁麦复收，今春地沾溽。此晴更宜时，相将播百谷。歉实予之咎，丰实予之福。此责无可诿，祈年心永笃。作诗凛持盈，敬勤勉肃肃。
过定兴·其一
作者：弘历
朝代：清
体裁：七言绝句

春郊宿麦始青青，期饼饵香舆屡停。知润长因昨遭涝，念民艰为意无宁。
过定兴·其二
作者：弘历
朝代：清
体裁：七言绝句

柏岩秀气郁轮囷，洞里仙名万古新。虽逊大宗近寒俭，祗今亦少若斯人。
过宝带桥有咏
作者：弘历
朝代：清

金阊清晓放舟行，宝带春风波漾轻。孔五十三易疏泄，涨痕犹见与桥平。
过宝应县
作者：弘历
朝代：清
体裁：五言律诗

傍岸舣兰舸，度衢揽玉缰。民情益亲切，土俗验周详。旧号平安汉，新称宝应唐。若论予夙志，惟是祝绥穰。
过宝应县
作者：弘历
朝代：清
体裁：五言律诗

凤舸泊川塘，城闉缓控缰。欲求万民晏，慎选有司良。直道由来久，平安亦自臧。上元因得宝，改县失荒唐。
过宝应县
作者：弘历
朝代：清
体裁：七言律诗

古县闉阇滨运河，安宜三度此经过。舣舟策马从民愿，就日瞻云听彼歌。昨岁虽云被灾小，僻乡宁鲜向隅多。越堤逻坝原林立，蒿目脩防竟若何。
过容城
作者：弘历
朝代：清
体裁：七言律诗

鸣梢�迤历郊原，遗迹千秋尚可论。垢市刘生诚独善，椒山杨氏信长存。百年人物风犹励，几社诗书教共敦。我有君师交责者，愧无德化遍黎元。
过宿迁县
作者：弘历
朝代：清
体裁：五言律诗

大堤临运水，宿预过名城。烟火隔堤庶，仓箱际岁亨。殷勤询吏治，亲切爱民情。花柳迟何碍，宁因揽胜行。
过宿迁县
作者：弘历
朝代：清
体裁：古风

宿迁去岁灾，加赈早降旨。南巡春月过，闾阎色未起。凭舆惄予愁，是皆吾赤子。鸠形或伶仃，露肘多蓝缕。未见切廑怀，况乎亲见此。不亟令安全，岂其勤民理。加矣宁冉加，庶乎免转徙。承宣有职司，供帐何藉尔。留兹总大纲，庶吏尔任使。赈贷便宜行，毋遗宁滥矣。更戒忽遐陬，惟饰经途迩。回銮忽两月，被野麦色美。民心赖以定，吾亦因之喜。进询方伯臣，三县率如是。元气讵易复，稍救燃眉耳。黄童及白叟，骈肩道旁跽。言谢尔莫频，尚冀歌盈止。
过宿迁县
作者：弘历
朝代：清
体裁：五言律诗

宿预过古县，运河俯大堤。春烟万户霭，新水一川低。吏治入疆察，民情我后徯。抚兹亲切意，惠泽可云稽。
过宿迁县
作者：弘历
朝代：清
体裁：古风

春仲此度銮，润野较齐好。以近清桃界，雨雪已沾早。夏初斯旋跸，未能副望饱。南膏弗及兹，北泽又离杳。舟行乃水路，扬尘犹浩浩。陆地自旱乾，绿苗行将槁。切切为望雨，中心惄如�。一隅有民人，刻岂忘怀保。
过宿迁县
作者：弘历
朝代：清
体裁：五言律诗

登堤指桃镇，隔岸望厹犹。百雉闉阇固，万家烟火稠。民风咨利弊，漕运欲周流。触目无非事，吾宁为豫游。
过宿迁县
作者：弘历
朝代：清
体裁：古风

辛丑青龙冈决后，泛溢三湖不能纳。金鱼之间沙递澄，清水涨与运河合。沛邑居上受灾重，洪波直立侵城堞。即今水退昏垫苏，计惟迁县无别法。宿预实亦临运河，幸而下口分泄捷。依然城郭民居安，然已几乎危业业。去岁虽然薄有收，那容易复元气洽。扶老携幼觐光民，对之益愧调幕协。
过宿迁命借给民籽种
作者：弘历
朝代：清
体裁：古风

宿预地卑湿，十岁九逢灾。悇然思救济，剔鬟示前回。去岁乃免涝，赈恩例弗推。一夫苟向隅，如伤系吾怀。矧此瘠郡民，艰状忆向来。较昔虽小差，曰苏实未哉。当春东作兴，籽种要安排。借给俾勤耕，庶几辟污莱。便幸逢有秋，毋遽科呼催。
过少林寺
作者：弘历
朝代：清
体裁：古风

中盘小坐净业薰，因之稍憩仆从群。言别策骑前途遵，结念东竺凌峰云。少林正介途所分，过而不留亦可欣。僧刍延望徒劳勤，吾弗见布而疑黂，到即不点古有云。
过少林寺
作者：弘历
朝代：清
体裁：七言绝句

少林经过漫留憩，结念上方云外层。祇个禅房快披赏，摛毫飞兴我原曾。
过尧城村
作者：弘历
朝代：清
体裁：古风

四千一百岁，凡几更沧桑。独此荒郊村，尚尔称陶唐。每过仰高山，瞠乎徒望洋。所幸读东坡，命舜事纪详。慎此四年间，吁天庶赐祥。兹仍业乎位，惕乾勖自强。
过尧城村
作者：弘历
朝代：清
体裁：古风

望都城东尧始城，村民万古传斯名。传名当必有其实，曰如是凿如是耕。尔时不知已不识，而况四千馀载更。缅想于变仰巍荡，本之两字曰钦明。
过尧城村
作者：弘历
朝代：清
体裁：古风

祁山隆隆祁水源，轻舆重过尧城村。三王犹未敢五帝，十六字却恒思存。村民鞠�路旁跪，朝饔夕飧询次第。尚以尧心为己心，越教禹愧增吾愧。
过岭憩冷然阁·其一
作者：弘历
朝代：清
体裁：七言绝句

一岭东西迥与分，岩居各可憩而欣。不惟玩景行行止，亦欲休兹仆御群。
过岭憩冷然阁·其三
作者：弘历
朝代：清
体裁：七言绝句

楼已半天陟高处，略登即属降从夷。忽思峻岭山庄里，创得旃檀率若斯。
过岭憩冷然阁·其二
作者：弘历
朝代：清
体裁：七言绝句

寻路菁葱荦峃际，奇松怪石与攀行。舆人谓尔应徐步，此是游山非䟎程。
过岭憩冷然阁·其四
作者：弘历
朝代：清
体裁：七言绝句

泠然阁据翠微间，坐领虚窗片晌閒。旧什新题供静会，其中不辨往和还。
过岭憩泠然阁·其一
作者：弘历
朝代：清
体裁：七言绝句

岭东更有山楼在，过岭原无半里馀。事半何妨取功倍，游山聊合子舆书。
过岭憩泠然阁·其三
作者：弘历
朝代：清
体裁：七言绝句

泠然善也拂衣裳，春季飒如秋季凉。虽未懋勤携书笥，逍遥游重读蒙庄。
过岭憩泠然阁·其二
作者：弘历
朝代：清
体裁：七言绝句

崔错碌硣间取路，肩舆数武一教停。悟其于缓得其速，至以凭栏意以宁。
过岭戏题
作者：弘历
朝代：清
体裁：七言绝句

西升东降右循左，左陟右临东向西。一岭漠然付不识，蒙庄绎出物之齐。
过岭至倚晴楼得句
作者：弘历
朝代：清
体裁：七言律诗

山北山南历历游，岭过仍陟倚晴楼。云徂天朗恰新霁，物色人心向晓秋。罨画川原遥入望，曝阳禾黍近将收。新题泐壁邻旧咏，不觉其间岁月流。
过岭至旃檀林
作者：弘历
朝代：清
体裁：五言律诗

一岭隔东西，都称盛处题。既经曰此至，岂不念他徯。事半功方倍，临高行自低。禅宗及世法，原是不齐齐。
过岭至栴檀林得句
作者：弘历
朝代：清
体裁：五言律诗

东西一岭隔，陟降例依前。陟觉迟难矣，降斯速易焉。足该万理要，可喻六经诠。调御花龛坐，非禅即是禅。
过岭至泠然阁作
作者：弘历
朝代：清
体裁：古风

昨日由谷登，其劳不可当。今日据岭下，鋗人逸倍常。乃知劳逸本无定，在乘其势处之详。万事不可数偻指，镃錤待时而已矣。拂谷清风笑我言，不如御行之列子。
过岭遂至水月庵
作者：弘历
朝代：清
体裁：五言律诗

一障隔东西，陟高易降低。因乘功倍局，遂步熟由蹊。石栈曾非远，竺庵宛若徯。夕阳别岭上，满谷晚凉凄。
过峰山口·其一
作者：弘历
朝代：清
体裁：七言绝句

远望岧峣近等閒，长城犹在白云间。峰姿树态休嫌少，却是东来第一山。
过峰山口·其二
作者：弘历
朝代：清
体裁：七言绝句

度岭风披华黍秋，山城古县号怀柔。此行触目思吾事，讵为居高畅豫游。
过常州府城
作者：弘历
朝代：清
体裁：七言律诗

城郭恒教按辔过，觐光不许佽飞诃。闹街自觉恬熙象，僻壤犹怀疾苦多。一度民情亲一度，无颇王道正无颇。越吴襟带舟车会，良有司存应若何。
过常州府城
作者：弘历
朝代：清
体裁：七言律诗

毗陵驿口驻飞舻，城郭周巡六辔纡。老幼欢欣称就日，江山风物已勾吴。勖哉尔牧无胥怠，弱矣斯民未尽愚。户口实繁盖藏少，隐忧水旱岂能无。
过常州府城八韵
作者：弘历
朝代：清
体裁：五言排律

傍堤维凤艒，纡路策龙驹。问俗阓阛度，觐光老幼趋。舟车引百越，襟带控三吴。泰伯高风在，贺公嘉政胪。人文日寖盛，食服众滋腴。故是升平象，宁无水旱虞。即今虽小补，忆昔未全苏。咨尔牧民者，引恬莫怠图。
过广宁望医巫闾山恭依皇祖圣祖仁皇帝元韵
作者：弘历
朝代：清

海旭凝螺黛，罡风削玉蓉。灵奇经览乍，圣迹蹑寻重。过客群停辔，仙人迥矗峰。徒思山侧径，未抚寺前松。万古为幽镇，千秋溯舜封。崇功标地纪，秩祀偶天宗。巀嶭疑鶱凤，巉峘突逴龙。盈眸欣积素，步马迟娄胸。
过广惠桥
作者：弘历
朝代：清
体裁：七言律诗

木桥彻板大舟通，却异江南石洞隆。两岸就瞻纷老幼，一川委输自西东。前年行沴哀茕独，昨岁逢秋赖化工。广惠顾名应实政，蠲租赐复俾民蒙。
过广惠桥
作者：弘历
朝代：清
体裁：古风

石桥接通衢，中孔平设板。彻板行大舟，偶尔非恒典。弗似江南路，石洞垂虹宛。舟从洞底过，无劳板彻卷。南北风俗殊，民情顺用善。广惠久垂名，循名实可简。赐赋与蠲租，次第丝纶展。
过广惠桥
作者：弘历
朝代：清
体裁：古风

舆梁接通衢，彻板御舟过。江国殊石桥，耸驾垂虹卧。南北实异宜，利在因民作。子曰惠不费，其义所包大。
过广惠桥有咏
作者：弘历
朝代：清
体裁：七言律诗

木彴北南陆路连，江衢石洞略殊焉。大舟过必当彻板，北地砌因易用砖。并昨戊年才四度，逮今甲岁又重沿。循名惠泽颁之广，岂待于斯目击宣。
过广源闸换舟遂入昆明湖沿缘即景杂咏·其一
作者：弘历
朝代：清
体裁：七言绝句

广源设闸界长堤，河水遂分高与低。过闸陆行才数武，换舟因复溯洄西。
过广源闸换舟遂入昆明湖沿缘即景杂咏·其七
作者：弘历
朝代：清
体裁：七言绝句

东岸墙临圣化寺，其中林木颇清幽。晨凉图趁归御苑，更弗门前命系舟。
过广源闸换舟遂入昆明湖沿缘即景杂咏·其三
作者：弘历
朝代：清
体裁：七言绝句

朱衣僧跪寺门前，不挂紫衣不透禅。蓦直进舟弗返顾，个维调御證因缘。
过广源闸换舟遂入昆明湖沿缘即景杂咏·其二
作者：弘历
朝代：清
体裁：七言绝句

万寿寺无二里遥，墙头高见绣幡飘。维新梵宇非崇佛，都为今冬庆典昭。
过广源闸换舟遂入昆明湖沿缘即景杂咏·其五
作者：弘历
朝代：清
体裁：七言绝句

水痕涨落尺犹馀，蒲苇根还泥带淤。北运河消堤岸固，关心庆未害菑畬。
过广源闸换舟遂入昆明湖沿缘即景杂咏·其八
作者：弘历
朝代：清
体裁：七言绝句

轧轧鸣榔过绣漪，昆明百顷绿波披。舟行十里诗八首，却未曾消四刻时。
过广源闸换舟遂入昆明湖沿缘即景杂咏·其六
作者：弘历
朝代：清
体裁：七言绝句

麦庄迤逦接长春，平水无劳更易䑳。西岸营房初建置，无非惠众俾安身。
过广源闸换舟遂入昆明湖沿缘即景杂咏·其四
作者：弘历
朝代：清
体裁：七言绝句

夹岸香翻禾黍风，无论高下绿芃芃。所希此后雨旸若，未敢秋前说兆丰。
过广通寺·其一
作者：弘历
朝代：清
体裁：七言绝句

门隐松篁天雨华，驱车偶过梵王家。山僧想是萧閒甚，古鼎敲烟自煮茶。
过广通寺·其二
作者：弘历
朝代：清
体裁：七言绝句

閒抛贝叶觅云门，试问迦文旨若存。会得经禅都是幻，风幡公案不须言。
过弘仁寺瞻礼
作者：弘历
朝代：清
体裁：五言律诗

飞来舍卫国，灵迹孰能详。如是相好在，经过瞻礼常。当春忍草秀，不夜慧灯光。设绎弘仁义，吾尤勉未遑。
过御河桥遂至悦心殿·其一
作者：弘历
朝代：清
体裁：七言绝句

蒇祭犹当居禁林，经筵明日仲春临。御园旋跸咨安适，一宿先驰膝下心。
过御河桥遂至悦心殿·其三
作者：弘历
朝代：清
体裁：七言绝句

迤逦金鳌玉蝀桥，向东北转路非遥。至元万岁明琼岛，名异山同秀相招。
过御河桥遂至悦心殿·其二
作者：弘历
朝代：清
体裁：七言绝句

几政畴咨暇有馀，液池西岸度轻舆。冰消春水呈溶㵝，凫雁乘波乐莫如。
过御河桥遂至悦心殿·其四
作者：弘历
朝代：清
体裁：七言绝句

乔柯低干郁林岑，岩殿轩庨憩悦心。虽是悦心宁易悦，正当即景盼春阴。
过德州
作者：弘历
朝代：清
体裁：七言律诗

运水浮桥螮蝀悬，重邱城郭富人烟。观民喜见千家聚，问岁知逢五熟连。调幕多惭休颂我，书禾有庆益祈天。十分心始三分慰，次第评量驿路前。
过德州浮桥
作者：弘历
朝代：清
体裁：七言律诗

一水燕齐两界分，万民迎送任纷纭。古时国步那堪论，今日边防宁此云。益切惠鲜廑保赤，惟希与翼祝如云。大河复故运河治，前事回思惧尚殷。
过德州浮桥作
作者：弘历
朝代：清
体裁：七言律诗

不到齐疆漫五年，浮桥过那不思前。白驹瞥眼诚倏尔，赤子倾心益切然。喜看林林温饱象，祝祈岁岁屡绥连。回空早毕新漕接，治运劳神略慰旃。
过德州浮桥即事
作者：弘历
朝代：清
体裁：七言律诗

造舟早是此为梁，遵陆南巡兹俶装。北指赵疆犹未远，东经齐路乃方长。已欣去岁登谷宝，更看当春茁麦秧。接觐诸臣随扈驾，暇应民务问之详。
过德州浮桥有作
作者：弘历
朝代：清
体裁：七言律诗

漕河联艇作舆梁，鞠�迎銮夹岸傍。何处黎民非赤子，那分彼界与斯疆。全无菜色诚予喜，自有鸿恩副众望。不数里遥莅行馆，朴斋书史足徜徉。
过德州运河即事
作者：弘历
朝代：清
体裁：七言律诗

卧波浮彴亘通津，夹岸肩摩接驾人。按辔徐行还彻盖，铺衢随觐不嫌尘。益祈田谷资其食，所喜民情向我亲。去岁此曾遭异涨，回思犹为恫关频。
过怀柔县咏古
作者：弘历
朝代：清
体裁：古风

弹汗贞观名，盖因突厥辑以武。开元易怀柔，图抚以文绳厥祖。徒武失刚，徒文柔胥，非中道那永辑而抚。虽然用刚过者其祸速，不如用柔祸缓略能久。得其中者信难哉，要在文武并用无逸以。为所怀柔去京百馀里，古所谓守在四夷者即此。祇今伊犁建城兴屯田，其远较兹奚啻倍而蓰。此非誇也实惧乎，自我得之敢不业业兢兢守在己。复申其说曰，要于敬天爱民而已耳。
过抚宁县
作者：弘历
朝代：清
体裁：五言律诗

云白复山青，崇城带野坰。民生廑夙念，吏治验重经。养欲求思给，庶孳富未形。寰区皆赤子，普愿抚而宁。
过抚宁县
作者：弘历
朝代：清
体裁：七言律诗

骊城埤堄枕深河，翠罕金根此重过。瞥眼昔时复今日，慰心岁美更人和。短长驿路邮签数，宛转遥山尽幛罗。应是士民奉清跸，未教聒耳听弦歌。
过拈花寺不入寄题
作者：弘历
朝代：清
体裁：七言绝句

上真迤逦近拈花，释道源流差不差。何必其间参到点，缘游邓尉日将斜。
过拒马河
作者：弘历
朝代：清
体裁：古风

十里琼瑶一色白，马蹄踏碎人未惜。行行策渡拒马河，滑笏春流初弄碧。亦有流澌如半壁，珠玑洒落喷滩石。谁能吊古论兴亡，但觉光阴如过隙。此河几度乱流过，前岁今春原不隔。兴来还似坐玉京，豪咏心情那减昔。溪头舴艋未易呼，渡口车舆颇填积。似展江千积雪图，燕氏文贵留真迹。
过拒马河
作者：弘历
朝代：清
体裁：七言绝句

当年种柳已成林，无那堂堂岁月深。瞻望鼎湖西去近，几回洒涕湿衣襟。
过拒马河
作者：弘历
朝代：清
体裁：古风

拒马古桃水，源出广昌山。舍源言其流，失详郦道元。春水未甚涨，白石滩尚宽。因思夏秋潦，拍岸当漫漫。然此居上游，疏泄犹非难。淀池乃归壑，受矣图安澜。兹行实为兹，踌躇缓鸣鞭。
过拒马河
作者：弘历
朝代：清
体裁：五言律诗

拒马来回度，舆梁亘卧波。近山原野潦，挟水遂成河。兴利非容易，筹安竟若何。迤东注沽淀，疏导可延俄。
过拒马河
作者：弘历
朝代：清
体裁：古风

浮梁之上春风轻，浮梁之下春水生。凭舆春意已满目，尚有湍流挟冰行。燕争赵攘无消息，割据犹传拒马迹。我来参叩为武成，乃在流沙之西极。嘉兵勤远古戒矣，讨叛诚因不得已。千村耕作本宴然，杜甫兵车讵同此。
过拒马河
作者：弘历
朝代：清
体裁：七言绝句

源出房山幽谷细，成川拒马阔泠泠。野桥度处悟精义，似读金人背上铭。
过拒马河
作者：弘历
朝代：清
体裁：五言律诗

潦水尽寒潭，横桥度六骖。渚烟宜画染，旅景与诗谙。岸苇白无力，崖枫丹欲酣。遥源何处是，重叠缋云岚。
过拒马河
作者：弘历
朝代：清
体裁：五言排律

潭清潦水尽，风飒岸莎萋。野况随时揽，诗怀触目题。长桥分浦卧，一径入烟低。秋景常年逊，民情我泽徯。渚村薄有穫，山涧本无堤。载咏河之水，悲心早向西。
过新城
作者：弘历
朝代：清
体裁：古风

堞楼就废生榛荆，新城宛然为旧城。缓工修筑尚未逮，太平亦可徵休兵。民风土俗颇淳朴，去岁秋成二釜足。长官教养尚胥勤，岂贵发奸与摘伏。高台南望馀颓基，想像北宋全胜时。铁林军人善彊弩，意气直与秋云齐。文恬武嬉时未久，一带界河犹弗守。吁嗟乎子孙无忘祖宗劳，一姓百世何难有。
过无锡县
作者：弘历
朝代：清
体裁：七言律诗

得句九龙骋畅观，梁溪顺水下清澜。徘徊因命暂维舫，矍铄依然遂据鞍。踵接肩摩真是庶，衣丰食足为思难。古稀天子犹乘马，老幼就瞻益抃欢。
过明故宫
作者：弘历
朝代：清
体裁：七言律诗

六朝崇构早摧残，基剩明宫烟草寒。木凤已闻翔北阙，石鲸无恙枕春澜。胡宽巧思真重睹，邹缉忠言信不刊。周监在殷殷监夏，凛然动念惨然看。
过易州·其一
作者：弘历
朝代：清
体裁：七言绝句

赵燕易土几人知，州志真讹各半之。尚说飞狐为外险，覃然今日更防谁。
过易州·其一
作者：弘历
朝代：清
体裁：七言绝句

麦色西来曰以深，问知三寸被春霖。宁毋对此农民慰，转为迤东盼切心。
过易州·其三
作者：弘历
朝代：清
体裁：七言绝句

西峰傍晚复生云，其雨延眸望以勤。所冀一犁三辅偏，历冬久矣待诚殷。
过易州·其三
作者：弘历
朝代：清
体裁：七言绝句

颓垣败垒动经过，抚迹流传大半讹。汉晋犹差剧战国，尔时黎庶奈生何。
过易州·其二
作者：弘历
朝代：清
体裁：七言绝句

沃野分流易水三，灌田葺屋学江南。农斯勤矣桑犹未，何不长官教育蚕。
过易州·其二
作者：弘历
朝代：清
体裁：七言绝句

行行更复见新耕，土润犁翻香勃生。却是近京偏阙泽，欣无底恧念交萦。
过易州·其四
作者：弘历
朝代：清
体裁：七言绝句

前朝报雨介然疑，今日凭舆历阅之。路不生尘麦陇润，欣然有喜万民知。
过景州
作者：弘历
朝代：清
体裁：七言律诗

城上遥看塔影孤，轻尘不动雪微铺。三年两度仍经此，今日昔时频感吾。秃树华如发温卉，青郊寒未茁春芜。盖藏略具鸡豚息，击壤随民得自娱。
过景州
作者：弘历
朝代：清
体裁：五言排律

晓春薄寒峭，驿路惠风柔。轻�临脩市，前驱指德州。村烟暗柳眼，塔影矗城头。菆井民风验，灯棚节物酬。群黎来不约，一老溘无留。故旧凄然眷，谁真佺羡俦。
过朗吟楼
作者：弘历
朝代：清
体裁：七言律诗

洞庭飞过已荒唐，沧酒何来重纪沧。遂有高楼临水裔，为传遗迹炫仙乡。因思无是谬悠事，那得因他吟咏偿。四库全书今校勘，不宁此矣总宜详。
过朗吟楼因题句
作者：弘历
朝代：清
体裁：七言律诗

何代经过回道人，千钟沧酒醉河滨。洞庭渤海岂殊地，古往今来不异春。却笑重儓此奚必，欲求一实亦无因。几行雁字飞鸣过，鹤驾然欤向孰询。
过望都怀古
作者：弘历
朝代：清
体裁：古风

回銮经古县，怀古周道左。胡乃尧母同，易名始自我。圣母及圣子，相望丛祠妥。风雨晦暝中，慈孝欢如昔。蜡腊走乡农，鸡豚荐香火。三代犹斯民，直道终无堕。夸大自名门，钩弋遭坎坷。其子胡为情，行权过险果。孝武固寡恩，吕雉实肇祸。
过朝阳县
作者：弘历
朝代：清
体裁：七言绝句

兴中之府朝阳县，三塔一颓其二存。残碣犹传张氏记，千秋兴废不堪论。
过杨柳青村因作柳枝词三首·其一
作者：弘历
朝代：清
体裁：七言绝句

底论柘枝与竹枝，试听即景柳枝词。祖鞭虽属刘和白，胜日巡方此一时。
过杨柳青村因作柳枝词三首·其三
作者：弘历
朝代：清
体裁：七言绝句

几番秋还几番春，世间欣戚那能均。徒观袅袅垂丝者，岂少无端折赠人。
过杨柳青村因作柳枝词三首·其二
作者：弘历
朝代：清
体裁：七言绝句

拂岸青青窣嫩梢，笼村已欲绿阴交。桃关此日多归马，谁复封侯叹悔教。
过柳桥看荷花·其一
作者：弘历
朝代：清
体裁：七言绝句

柳桥横界水东西，西浅东深致不齐。浅乃宜荷花正放，过桥似入绛云低。
过柳桥看荷花·其三
作者：弘历
朝代：清
体裁：七言绝句

春光六月入银塘，舟过花扶定不妨。白鹭惊人蓦飞起，半空犹带满身香。
过柳桥看荷花·其二
作者：弘历
朝代：清
体裁：七言绝句

香以真清色不妖，寥天一即一天寥。眼根鼻观定何物，那更托言尘念消。
过栖霞岭
作者：弘历
朝代：清
体裁：五言律诗

岭上多桃树，春来灿若霞。过之适此日，栖则付谁家。那禁溪流片，即看林缀葩。回舆问僧绍，南北定何差。
过栖霞岭
作者：弘历
朝代：清
体裁：七言绝句

蔚若烘曦赪且浮，峰高自合有霞留。由来名象公天下，何必拘墟说润州。
过栖霞岭
作者：弘历
朝代：清
体裁：七言绝句

龙洞几盘度云洞，清溪一道出桃溪。栖霞自在金陵表，假借谁教此处题。
过桃源县二首·其一
作者：弘历
朝代：清
体裁：七言绝句

桃园明季讹桃源，斌曰同耕古道存。一再审之无其事，知仁观过昔曾论。
过桃源县二首·其二
作者：弘历
朝代：清
体裁：七言绝句

北来麦穗绿薰黄，翻浪风闻饼饵香。陶记寓同无何有，便移此地亦何妨。
过武列水诣溥仁寺瞻礼
作者：弘历
朝代：清
体裁：五言律诗

武列潦全退，紫桥宛易支。过河路非远，策马意为怡。香界梵声出，寥天霁色披。早粱有穫者，按辔看移时。
过武清县
作者：弘历
朝代：清
体裁：五言律诗

古县汉泉州，经过长短邮。柳蹊青向郭，麦野绿盈畴。儒士蓝衫列，耆民黄褶稠。徒观尚温饱，未见可同不。
过武清县
作者：弘历
朝代：清
体裁：七言律诗

雨后青郊总沃如，今朝辞舫复凭舆。麦将熟穗粒滋饱，黍尽苏苗秀逮初。左右欣原皆为尔，思量愁亦未孤予。密云仍弗容轻霁，再霈益佳此待诸。
过武清县
作者：弘历
朝代：清
体裁：古风

驱车过雍奴，广甸甚沮洳。去岁夏行潦，此地被灾遽。永定既决堤，北运亦漫淤。大田普无收，曷以卒岁度。是用赈济施，更敕勤宣布。今来细体察，老幼欢夹路。庶几免流离，未见仍廑虑。秋麦亦已茁，禾黍云种布。设以此地论，惧雨宜晴煦。虽然彼高田，宁无望雨处。
过殷比干墓
作者：弘历
朝代：清
体裁：四言诗

天地之经，君臣之义。贵戚异姓，同归一致。与社稷共，逝将焉避。孰丁其难，孰丁其易。嗟哉斯人，遭殷之季。罔为臣仆，先王献自。披沥以陈，甘于殒弃。五亩佳城，千秋弗坠。夫子适周，载经柏隧。早许三仁，讵惟四字。
过水东村怡贤亲王茔有感而作
作者：弘历
朝代：清
体裁：五言律诗

一德叨恩宠，宗臣事业恢。敬诚天语定，明达性根来。长想功垂册，徒倾酒满杯。依迟伤物化，况复谒陵回。
过永定河
作者：弘历
朝代：清
体裁：五言律诗

取道阅河干，浮桥度广滩。汛凌过竹箭，水潦未桑乾。四载由来仰，尾闾今度看。敬绳仁祖志，永定冀安澜。
过永平府咏事
作者：弘历
朝代：清
体裁：古风

燕京垂得班师旋，遵养时晦圣虑全。永平近我沈阳边，克斯山海取不难。攻之彼颇守禦坚，城上火发自焚焉。乘势遂登其旗搴，倒戈自陷默佑天。逆者与刘顺弗虔，留三贝勒统众权。游兵四出奏功连，上欲息兵使民安。每致和议明拒㫋，暂归谆谕留守臣。其民我民戒害残，夫何代镇诸臣员。不和而更怯多端，滦州弗救致弃还。复斩永平诸降官，舍城出口奔无颜。太宗愤怒严谕宣，天之所与何自捐。明正罪状示惩劝，每读实录欲潸然。我祖开创备尝艰，守成惟益励惕乾。
过江至天宁寺行宫即事书怀
作者：弘历
朝代：清
体裁：七言律诗

问夜金山曙景铺，阳侯静稳渡江舻。老攀幼恋怜诚有，圣水灵岩耽本无。瞥眼风光逾一月，廑心民物永三吴。南巡六度礼斯蒇，佑谢神明敬感俱。
过汤山
作者：弘历
朝代：清
体裁：七言绝句

北望汤山过路岐，不禁忆昔拊心悲。四年前每安舆驻，正是遣人候驾时。
过汶河
作者：弘历
朝代：清
体裁：五言律诗

冰解中流细，春初两岸高。原山派亘野，济水会资漕。丽日虹翻影，轻风縠不涛。黔黎迎跸路，情更切前遭。
过汶河
作者：弘历
朝代：清
体裁：七言律诗

灵源远溯出莱芜，行地横陈齐鲁都。是日轻舆复经过，春风野彴自清殊。昔今不异观民切，来往宁因问景纡。兮水北南胥济运，古人相土有良模。
过汶河叠壬午旧作韵
作者：弘历
朝代：清
体裁：七言律诗

莱芜不是广陵芜，汶水源长带大都。礼岳寿康绵有祝，渡河今昔景无殊。长民范冉贫何碍，守学嬴公术不纡。曾至北南分水处，原因地势岂人模。
过沂州
作者：弘历
朝代：清
体裁：七言律诗

此州前者灾尤重，地处南游众水归。纵未目经心倍切，敢忘民务国斯依。所欣逢岁苏千里，岂冀呼恩拥六飞。银浦红桥春日嫩，高风遐想浴乎沂。
过沂水
作者：弘历
朝代：清
体裁：五言律诗

卧波度野桥，料峭晓春朝。新水初生涨，轻冰半未消。马陵亘陆迥，临乐溯源遥。沂沭不相见，由来有古谣。
过沂水
作者：弘历
朝代：清
体裁：五言律诗

遥源溯临乐，巨浸注青州。是日横桥度，春风野水流。北瞻山已远，南指树如浮。神禹高台在，千秋圣迹留。
过沂水
作者：弘历
朝代：清
体裁：七言绝句

青州之浸沂为大，春水初生泛细漪。缅想子房受书处，史迁纪载属然疑。
过沛县
作者：弘历
朝代：清
体裁：古风

我过沛县境，不见沛县城。移城向西北，高处谋久恒。实因壬寅潦，追忆心犹怦。河决青龙冈，一片水铺平。埤堄为之湮，老幼为之惊。嗟嗟我赤子，忍弗救其生。蠲租岂待言，赈饥缱遥情。那论极次贫，踰年周济增。即今河虽复，涸地已可耕。虑其乏颗粒，借种资经营。旧城地本洼，移建就高坪。老幼来谢恩，幸少鸠鹄形。痛定思事前，怜之惭愧并。
过河观稼
作者：弘历
朝代：清
体裁：七言律诗

潦水寒潭欲退时，卧波武列已桥支。绿云有幸黄云染，夏令不期秋令移。较雨量晴愿差副，筑场纳廪候犹迟。鸣鞭揽处生欣慰，几许忧勤易得斯。
过河观稼
作者：弘历
朝代：清
体裁：七言律诗

立秋后喜十朝晴，潦退徒杠亦驾成。便与过河一观稼，果然满野副期情。黍高谷矮都将熟，菜圃荞町正向荣。此景岂云容易致，几多廑虑度三庚。
过河诣溥仁寺瞻礼
作者：弘历
朝代：清
体裁：七言律诗

清晓鸣鞭过武列，乘凉减从谒祇园。祝釐昔日诸藩部，考迹此时古法门。试看度生藉慈力，讵殊画象注乾元。循名责实于斯切，佛道中原世道存。
过河诣溥仁寺瞻礼
作者：弘历
朝代：清
体裁：七言律诗

祗园底事定瞻礼，为有奎章楣梠悬。六十馀年敷厚泽，百千祀世示乘乾。能仁仁亦谓斯耳，曰溥溥谁得并焉。烟火万家民乐利，山庄小试已如然。
过河诣溥仁寺瞻礼
作者：弘历
朝代：清
体裁：五言律诗

穹碑一拱读，犹见众藩诚。怀畏至今切，河山奕世盟。伊余守家法，远域奉朝正。陨越庶免议，惕乾益凛情。
过河间府
作者：弘历
朝代：清
体裁：五言律诗

重驻州乡旆，言臻曲阜祠。民风随处验，几务以时披。城郭而今整，闾阎较昔滋。人文胜他郡，犹是献王遗。
过河间郡城即事
作者：弘历
朝代：清
体裁：古风

揽辔度武垣，民瘼随时咨。颓城既毕筑，荒舍稍以治。癸亥甲子间，此地荐被饥。闻之往来人，灾黎渐不支。柴薪千里无，安得饱树皮。南顾增予戚，沟壑填相随。勤宣命大吏，分理督有司。仓粮与库帑，尔何吝惜为。迩年运转旋，有收天降慈。历览惬予怀，老幼咸熙熙。町疃有盖藏，鸡犬无羸疲。乃悟向所闻，人言或过之。何以知其然，古树仍乔枝。所云无柴薪，诞也夫岂其。设谓近所植，粗应不及围。以此例其馀，前事诚可疑。虽然更有说，观过仁可知。救荒有常经，宁滥毋或遗。万一讳灾伤，何以保吾师。
过治镜阁杂言
作者：弘历
朝代：清
体裁：古风

层楼耸埤堄，四围俯碧澜。漾舟自远过，真是镜中看。治镜向予名，率已阅世年。每一绎其义，言治诚亦难。图速则不达，无为近晏安。万民之衣食，诸吏之贤奸。九州之丰歉，四海之经权。是均治所系，岂胥臻无愆。治人先治己，克己思心官。大公顺应物，庶几如镜悬。
过泗水
作者：弘历
朝代：清
体裁：七言绝句

舆梁饮练流清泗，知是灵源负尾来。阿那松阴石上好，旋当文火试茶杯。
过泰山作歌
作者：弘历
朝代：清
体裁：古风

土父泽母山之根，成形类聚精义存。文王后天列八卦，艮兑交错西南坤。西南众山祖脉惟昆崙，其在艮维山本体，是为长白齐苍旻。转折踰海伏而起岱宗，雄长其实尾闾拳石崇。中原五岳五镇各览二，昆崙长白姑遥跂。以予所登兴安大岭、巴龙桑苏台，广博崇隆列之岳镇有过之而无不逮，吁何其名曾不得与岳镇厕。岂非古来版图以外未得通文字，儒生各拘所见高位置。山既若此馀胡独不然，苍颉作字天雨粟、鬼夜哭，其理信有岂是荒唐传。
过泰山六依皇祖诗韵·其一
作者：弘历
朝代：清
体裁：七言律诗

祗合登山小天下，便当观海悉源头。已看岳岳云霞俯，未了青青齐鲁浮。岭别阴阳分作郡，星明角亢照为州。逮今六度赓元韵，为有峰巅圣迹留。
过泰山六依皇祖诗韵·其二
作者：弘历
朝代：清
体裁：七言律诗

大岭隆崇自参汉，众峰拱揖若骈头。春朝又睹神霄矗，佳气忽来马首浮。忆昔豫游臻上界，至今乐利溥东州。千秋欲问登临者，几个能如杜句留。
过泰山再依皇祖诗韵·其一
作者：弘历
朝代：清
体裁：七言律诗

方山一宿停清跸，泰岱岩岩见举头。南指遥程春晓发，东来紫气马前浮。圣踪永古并崇岳，恺泽于今在列州。纵是瞠乎嗟莫及，觐扬敢不念深留。
过泰山再依皇祖诗韵·其二
作者：弘历
朝代：清
体裁：七言律诗

灵岩石路盘山趾，齐甸春光动陌头。案衍遥从西峪度，巃嵷不碍晓烟浮。瓣香寸意驰仙阙，舆地孤标俯鲁州。忧乐向来何处著，思量结习岂应留。
过泰山十依皇祖诗韵
作者：弘历
朝代：清
体裁：古风

六十一年君道焕，高如泰岱孰齐头。仁心仁政恒垂永，实行实言务去浮。峻极至今存七字，鸿休万古被诸州。不禁即境增钻仰，从实末由意迟留。十全今果酬前愿，睨弗视之祇俯头。岂谓祝釐诚未久，旋成永别幻如浮。徒因民愿巡吴郡，便以途遵过岳州。四字赓来各已廿，再经不拟重词留。
过泰山四依皇祖诗韵·其一
作者：弘历
朝代：清
体裁：七言律诗

灵岩谓是高无比，更有高峰在上头。瞻鲁象曾诗里想，青齐色忽路前浮。禅封玉帛秦兮汉，襟带耕桑郡复州。保泰惟斯躬所勉，况荣若彼志毋留。
过泰山四依皇祖诗韵·其二
作者：弘历
朝代：清
体裁：七言律诗

两度天门亲拾级，羲碑捧读五云头。戊辰年事那堪道，丁丑春巡过似浮。不改旰宵勤庶政，惟期乐利永齐州。省方继武一心切，讵是无端七字留。
过泰山恭依皇祖诗韵·其一
作者：弘历
朝代：清
体裁：七言律诗

才看积雪消峰脊，又觉轻云翳日头。岂是山灵邀客住，故教岚气作烟浮。赓吟尚忆尧登顶，结揽遐思禹画州。阿那天门门左侧，云巢三日我曾留。
过泰山恭依皇祖诗韵·其二
作者：弘历
朝代：清
体裁：七言律诗

仄路盘旋出谷口，岱宗俯视众峰头。试思前度游如在，了识百年梦亦浮。稍喜省方近吴会，岂辞问路自齐州。若云此地山川景，只合驱车不合留。
过济南杂诗·其一
作者：弘历
朝代：清
体裁：七言绝句

曲阜春巡忆戊辰，同扶凤辇侍慈亲。行宫抱疾催旋辔，犹恐怀归劳众人。
过济南杂诗·其三
作者：弘历
朝代：清
体裁：七言绝句

遍翻彤史若齐贤，五日登舟咏断弦。南幸奉亲重设阃，那能遽忘济城边。
过济南杂诗·其二
作者：弘历
朝代：清
体裁：七言绝句

大明湖已是银河，鹊驾桥成不再过。付尔东风两行泪，为添北渚几分波。
过济南杂诗·其四
作者：弘历
朝代：清
体裁：七言绝句

清明节故断魂天，华注何堪重忆前。却是山灵犹解事，连朝为我隐云烟。
过济南杂诗叠旧作韵·其一
作者：弘历
朝代：清
体裁：七言绝句

济城重过又春辰，老幼迎銮意最亲。巡狩宁缘适一已，驰驱亦复廑多人。
过济南杂诗叠旧作韵·其三
作者：弘历
朝代：清
体裁：七言绝句

五岁神童亦自贤，谁知深恨触悲弦。那堪嶷嶷将成冠，鞠�趋迎跸路边。
过济南杂诗叠旧作韵·其二
作者：弘历
朝代：清
体裁：七言绝句

大清河复小清河，欲悉民艰缓辔过。祗有平陵不重到，恐防忆旧泪汍波。
过济南杂诗叠旧作韵·其四
作者：弘历
朝代：清
体裁：七言绝句

春云又复暗遥天，六出霏霏策骑前。稍可历城不入望，为予埋恨是轻烟。
过济宁州
作者：弘历
朝代：清
体裁：七言律诗

州城雄枕运河滨，珠勒徐驱觐万民。总以平居恒廑念，那因初识始相亲。豁粮尔纵谢诚切，登席吾犹愧是真。李杜诗情高万丈，摛词即境却逡巡。
过济宁州城
作者：弘历
朝代：清
体裁：七言律诗

十里双行柳向城，五更小雨傍晨晴。为看烟舍骈头接，且命笋舆缓步行。鸡犬无惊觇吏治，农商有庆验民情。一般更惬予怀者，赤子纷如父母迎。
过涿鹿
作者：弘历
朝代：清
体裁：七言律诗

畿南名郡古称雄，歉后闾阎景尚融。未窘幸逢连岁稔，其苏要祝次年丰。冬来比户棉粗具，潦退平原麦倍芃。老幼迎銮欢不识，尔恒疾苦我心中。
过涿鹿郡
作者：弘历
朝代：清
体裁：五言律诗

将礼曼殊域，重临凹字城。资耕春野润，趁意客途晴。考古参疑信，观民计歉赢。豫游侯度勉，思日谨持盈。
过淮安
作者：弘历
朝代：清
体裁：古风

樯乌五两顺，瞬息将百里。郡城临清淮，蜿蜒耸堞雉。土堤与城齐，一线束流水。切近俯闾阎，意外虞难恃。让水势不能，保障惟藉此。甃石费虽钜，为民无惜理。爰以命河臣，形势大端指。归舟相设蕝，稍慰勤民意。来来司水土，钦哉聆后旨。有孚我弗问，匪懈汝其矢。尚令坚比墉，毋俾穿于蚁。
过淮安城
作者：弘历
朝代：清
体裁：五言排律

分野瞻星纪，联城逮射阳。始营犹忆晋，重筑更传张。滨运接南北，临淮谨禦防。观民还按辔，过郡亦登航。爱戴群情切，安怀予意蘉。一人艰遍及，慎选有司良。
过淮安城
作者：弘历
朝代：清
体裁：七言律诗

初来南国为观民，水郡临堤策骑巡。富矣闾阎藏不匮，彬哉士庶许还淳。就瞻特弛千军禁，感颂还怜一念真。共受春温抒爱戴，岂辞膏泽及时频。
过淮安城
作者：弘历
朝代：清
体裁：七言律诗

御舟小泊射阳城，登岸还教策马行。翠盖锦于彻仪卫，风鞍露冕浃民情。弦歌那听八音奏，妇子稍欣百室盈。甲午回思灾甚剧，今来额庆尔更生。
过淮安城
作者：弘历
朝代：清
体裁：七言绝句

清浦开舟行不远，郡城埤堄见淮安。轻舆露冕任瞻觐，膝下无殊赤子欢。
过淮安城
作者：弘历
朝代：清
体裁：七言律诗

石堤驻舸策龙骧，纡路观风六里强。入北门还出西郭，汉淮阴是晋山阳。群情爱戴今犹切，前岁饥寒刻岂忘。无易由言元气复，转旋额手为民庆。
过淮安府
作者：弘历
朝代：清

漂母祠边暂据鞍，射阳城里彻鸣銮。竟成减从还轻骑，都为民亲与俗安。纵喜市头平米价，那无底叹衣单。孳生庶更谋生窘，不见其熙只见难。
过淮安府
作者：弘历
朝代：清
体裁：七言律诗

漂母祠边暂据鞍，射阳城里彻鸣銮。竟成减从还轻骑，都为民亲与俗安。纵喜市头平米价，那无檐底叹衣单。孳生庶更谋生窘，不见其熙祗见难。
过清口观木龙六韵
作者：弘历
朝代：清
体裁：五言排律

清口乘舟渡，木龙欲审观。诚非虚费帑，果见有淤滩。阅罢西涯恋，泛回东岸欢。何曾严跸路，竟是近随鞍。幸不为民畏，由来以子看。河工谋保障，安得弗心殚。
过清河
作者：弘历
朝代：清
体裁：七言律诗

潞河启跸转清河，半月春巡惬赏多。遍陇来牟芃带露，连郊芳草绿生波。舆梁近指横银蝀，云罩回看隐翠螺。鹓鹭趋迎清道左，先询米价比如何。
过清河
作者：弘历
朝代：清
体裁：五言律诗

麦露闪朝晖，石桥驾若飞。几回驱马度，无不廑民依。鸥鹭情都野，菰蒲叶渐肥。截流灌溪町，归壑水犹微。
过清河·其一
作者：弘历
朝代：清
体裁：七言绝句

京直清河一水别，送迎两界吏殊群。麦收已定非虚饰，去岁七分今八分。
过清河·其一
作者：弘历
朝代：清
体裁：七言绝句

今岁麦收早往年，已看堆积圃场边。宜晴待彼入囷鹿，思渥黍畴又迫然。
过清河·其一
作者：弘历
朝代：清
体裁：七言绝句

园门十里路而近，依旧乘骢过石桥。请益闻之曰无倦，长年肯便御逍遥。
过清河·其一
作者：弘历
朝代：清
体裁：七言绝句

昨夏过斯两样思，清河兹度实便宜。曰晴曰雨胥弗虑，麦半登场禾黍滋。
过清河·其一
作者：弘历
朝代：清
体裁：七言绝句

未至清河先换舆，众心遵养可听诸。廿年前终日乘马，老不如先实愧予。
过清河·其一
作者：弘历
朝代：清
体裁：七言绝句

清河南北黍如林，更说前途倍茂森。立马桥头堪纵目，外斯何物悦吾心。
过清河·其一
作者：弘历
朝代：清
体裁：七言绝句

清河水自御园流，桥下波宽较向优。自是甘霖霈春夏，灌田馀润到通州。
过清河·其一
作者：弘历
朝代：清
体裁：七言绝句

潦尽烟凝秋意多，垂鞭轻骑过清河。仲秋射猎诚云快，未若沿途看好禾。
过清河·其一
作者：弘历
朝代：清
体裁：七言绝句

石桥十里御园东，又策行秋安吉骢。满目云山澄素节，一川华黍飏金风。
过清河·其一
作者：弘历
朝代：清
体裁：七言绝句

策马东门例踵前，据鞍调适喜依然。麦秋逮半黍禾蔚，体验田功胜昨年。
过清河·其一
作者：弘历
朝代：清
体裁：七言绝句

麦收欲毕黍苗芃，浓露瀼瀼飏晓风。此景从来欣阅者，兰衢教慢跋青骢。
过清河·其三
作者：弘历
朝代：清
体裁：七言绝句

一夜微云晓放晴，路无尘土润翻耕。已沾时若弗资渥，可笑人多不定情。
过清河·其三
作者：弘历
朝代：清
体裁：七言绝句

一念之间敬怠分，麦收好黍发纷纭。三年诗本同时较，欣惕竟不知所云。
过清河·其三
作者：弘历
朝代：清
体裁：七言绝句

夜雨朝晴景色新，排班喜动送銮臣。路旁亦有泥泞处，仆役怜他受苦辛。
过清河·其三
作者：弘历
朝代：清
体裁：七言绝句

幼挈老扶出里邻，道傍鞠�意相亲。看兹武接肩摩者，总是筹他衣食民。
过清河·其三
作者：弘历
朝代：清
体裁：七言绝句

桥下溶溶俯绿波，细于去岁此清河。究因春夏交短雨，渴忆民艰叹若何。
过清河·其三
作者：弘历
朝代：清
体裁：七言绝句

桥北尖营向南缩，至兹易马遂乘舆。虽因行路翻书便，筋力较前愧弗如。
过清河·其三
作者：弘历
朝代：清
体裁：七言绝句

短衣骄马正秋清，铃驮辎车各䟎程。讵止秋蒐寻豫乐，诸凡要欲验舆情。
过清河·其三
作者：弘历
朝代：清
体裁：七言绝句

迩来宜雨复宜旸，沃野优沾潦未狂。昨密霖尤资实栗，长途微泞审何妨。
过清河·其二
作者：弘历
朝代：清
体裁：七言绝句

二麦将收禾遍耕，历观农况允怡情。西成万宝期犹远，虔祝还深戒满盈。
过清河·其二
作者：弘历
朝代：清
体裁：七言绝句

前年较胜去年减，今比前年胜又过。遍野农功一川水，迎眸满志庆如何。
过清河·其二
作者：弘历
朝代：清
体裁：七言绝句

前日炎蒸实异常，众劳发轫为踌量。精禋昨即逢新爽，启跸群欣趁晚凉。
过清河·其二
作者：弘历
朝代：清
体裁：七言绝句

四月望霖五月足，忧欣两载约相同。寸衷却是饶欣者，禾黍苗赢去岁丰。
过清河·其二
作者：弘历
朝代：清
体裁：七言绝句

塞外常年谷屡丰，今秋应庆此间同。却闻传说仍胜此，未见犹然疑信中。
过清河·其二
作者：弘历
朝代：清
体裁：七言绝句

收麦原田复种荞，白华被陇露天夭。有秋略慰吾民望，吾虑淮扬望转遥。
过清河·其二
作者：弘历
朝代：清
体裁：七言绝句

祗觉爽凉弗郁蒸，幸兹揽辔得相应。驶流竹箭桥下水，知是前朝雨后增。
过清河·其二
作者：弘历
朝代：清
体裁：七言绝句

迤逦烟村景色嘉，芃生禾黍逮壶瓜。今年农圃都侥倖，饱食安眠赋不加。
过清河·其二
作者：弘历
朝代：清
体裁：七言绝句

野村场圃积崇墉，似此麦秋实鲜逢。齐豫流通当渐至，伤民较量听伤农。
过清河·其二
作者：弘历
朝代：清
体裁：七言绝句

高架石桥横卧波，东流酾水赖清河。杀其泛滥资灌注，筹画功夫费几多。
过清河·其二
作者：弘历
朝代：清
体裁：七言绝句

麦欲收完禾黍茂，此途此况实艰逢。同农民喜不同者，惧满予惟滋敬恭。
过清河叠去岁韵三首·其一
作者：弘历
朝代：清
体裁：七言绝句

桥上轻舆殊往岁，俯看水减去年波。因供灌溉稻田用，便减御湖值几何。
过清河叠去岁韵三首·其三
作者：弘历
朝代：清
体裁：七言绝句

畿南山左皆一律，较以去年逊者多。犹此腆颜三叠韵，不知拈笔说云何。
过清河叠去岁韵三首·其二
作者：弘历
朝代：清
体裁：七言绝句

麦已减收真可惜，禾才半种计其长。昨年等度过斯况，方寸惟增愧弗遑。
过清河望明陵各题句 其一 长陵
作者：弘历
朝代：清
体裁：七言律诗

唐宗明祖弗相殊，唐则失弦明有需。事偾率多咎齐泰，祸根应识始三吾。迁京违议辞江国，卜鼎深谋近帝都。宏制仿成奉天殿，终于无用若为乎。
过清河望明陵各题句 其七 康陵
作者：弘历
朝代：清
体裁：古风

连疏请诛阉，惊泣忘食矣。尚可诿年少，及壮益堪鄙。恶事无弗为，实厌数偻指。庄宗李天下，成帝张公子。较彼尤甚焉，不亡更何俟。而竟未即亡，殊难究此理。向著读召诰，约略明其旨。
过清河望明陵各题句 其三 景陵
作者：弘历
朝代：清
体裁：古风

长陵颂淳朴，其言未必允。景陵实淳朴，观之羡德蕴。英祖有肖孙，仪刑服以近。脩政平强藩，绳武业弗陨。椓人俾通文，涓涓诚未谨。陈郭怒下狱，则逞一时愤。殿壁绘豳风，信知民务本。不失为贤君，后世乖厥准。
过清河望明陵各题句 其九 昭陵
作者：弘历
朝代：清
体裁：七言绝句

隆庆堪称明帝良，石星犹谏废朝章。语缘遏抑内官故，廷杖受誉非受殃。
过清河望明陵各题句 其二 献陵
作者：弘历
朝代：清
体裁：古风

献陵近在长陵右，十二陵中俭约首。朱氏之君实巨擘，惜乎一载位不久。使其临莅历多年，汉文宋仁不足丑。但尽子职不知他，毓德者应为法守。然而其时亦殆哉，杨黄下狱因谗口。是则立储可行哉，计久长应酌臧否。
过清河望明陵各题句 其五 茂陵
作者：弘历
朝代：清
体裁：七言律诗

口宣经义具文徒，刘定之仍请弗须。遂使情如千里隔，相看默乃一言无。雪冤干蛊则诚善，蠲赋省刑不可诬。增厂乘时恣炀灶，早成家法与亡俱。
过清河望明陵各题句 其八 永陵
作者：弘历
朝代：清
体裁：七言律诗

但知私孝忘公议，璁萼因开侥倖门。既以脩斋习黄老，那更恋世侈陵园。去奸匪听忠臣谏，斥佞乃因方士言。白兔仙桃誇上瑞，较于汉武倍为昏。
过清河望明陵各题句 其六 泰陵
作者：弘历
朝代：清
体裁：五言律诗

虽常有善政，然亦任中涓。积重原难返，去奢果是贤。一仓万石备，鲜实博名传。享年祇□六，多忘无逸篇。
过清河望明陵各题句 其十 定陵
作者：弘历
朝代：清
体裁：古风

明帝鲜善政，然或一二有。兹今论定陵，乃无一可取。少时擅居正，任为弗可否。长懒见廷臣，股肱隔元首。以私弗立储，争产益可丑。贤党奸党混，致此谁之咎。盖天厌明德，纵之历年久。明亡定于斯，戒万世不朽。
过清河望明陵各题句 其十一 庆陵
作者：弘历
朝代：清
体裁：古风

记称国将亡，则必有妖孽。三案萃泰昌，运实遭决裂。践阼未及月，纪年半载缺。史赞潜德彰，盖勉为之说。
过清河望明陵各题句 其十三 思陵
作者：弘历
朝代：清
体裁：七言律诗

大夏支宁一木材，苛为明更济多猜。勤劳甚亦徒虚耳，社稷殉之诚壮哉。就寝饰终经早备，起楼设主更重培。得非其手报从厚，万古皇清德量恢。
过清河望明陵各题句 其十二 德陵
作者：弘历
朝代：清
体裁：古风

明之天启秦二世，昏闇大都相同尔。所以赵高及忠贤，其用奸亦相比拟。然二世犹稍自肆，天启诸事不由已。俾之斧凿恣儿戏，乳母竞至戕妻子。斯固可嗤亦可怜，明祚安得不亡矣。铲斲金陵为厌胜，亦盖由于奸宦耳。睿王报怨以直为，闻其明楼被焚毁。即今重修复旧观，以德弗以直尤美。
过清河望明陵各题句 其四 裕陵
作者：弘历
朝代：清
体裁：七言律诗

亲征开衅听权阉，幸得还朝南内潜。不以播迁咎王振，翻因复辟恨于谦。便些小善何足纪，从妇寺凶岂待占。景帝易储信贪位，阋墙尺布竟招嫌。
过清河杂咏·其一
作者：弘历
朝代：清
体裁：七言绝句

今年水足似常年，更喜新秧遍稻田。此幸优沾三月雨，胜他麦垄绿葱然。
过清河杂咏·其三
作者：弘历
朝代：清
体裁：七言绝句

仲夏以来时作霖，虽非盈尺润滋深。黍高禾矮争芃长，复切渥优望霈心。
过清河杂咏·其二
作者：弘历
朝代：清
体裁：七言绝句

满期饼饵十成收，首夏月馀暵气流。兹至熟齐民刈穗，十分惜祇七分投。
过清河桥
作者：弘历
朝代：清
体裁：古风

春夏雨旸时，过望丰可致。三庚忽愁旱，霖雨未沾渍。民瘼无可诿，切切增愁愧。秋巡值启跸，心廑仍农事。清河度石桥，所见觉稍异。荞豆仍芃苗，黍粱多硕穟。询之乡三老，云尚胜去岁。初希虽不满，后忧略堪慰。爱物天地德，益凛盈虚义。
过清河桥
作者：弘历
朝代：清
体裁：古风

长虹饮明波，游龙连万骑。景物纷萧飒，菰蒲霭苍翠。扁舟底用呼，轻裾已可试。发轫塞北行，入画江南意。鱼跃破渚烟，鹭飞点芦穗。俯仰对空澄，即目惬幽思。回忆前度期，忽作经年事。
过清河桥·其一
作者：弘历
朝代：清
体裁：七言绝句

十里清河路不遥，一川新水涨增桥。麦收秖半遗黄柄，禾茁惟新遍绿苗。
过清河桥·其一
作者：弘历
朝代：清
体裁：七言绝句

去岁秋霖虽太过，弊中利在济春禾。即看桥下沙滩者，依旧溶溶漾碧波。
过清河桥·其一
作者：弘历
朝代：清
体裁：七言绝句

彻夜晴明晓启程，东楼门出复云生。须臾五里翻为雾，心喜都成霁景清。
过清河桥·其一
作者：弘历
朝代：清
体裁：七言绝句

御苑曾无十里程，高撑两岸石梁横。东流水细全归壑，都为快逢七日晴。
过清河桥·其一
作者：弘历
朝代：清
体裁：七言绝句

河翕中泓祇细流，麦麰两岸遍丰收。不堪回忆去年事，拍堰盈堤异涨秋。
过清河桥·其三
作者：弘历
朝代：清
体裁：七言绝句

夜雨才沾四寸馀，过旬盼继又殷如。却看禾黍新秧茁，因觉心源得少舒。
过清河桥·其三
作者：弘历
朝代：清
体裁：七言绝句

禾云惟绿麦云黄，收麦地新茁嫩秧。似此田功真鲜遇，亸鞭揽益敬无遑。
过清河桥·其三
作者：弘历
朝代：清
体裁：七言绝句

跋马青郊尘不生，晓云忽晦忽为晴。斯时雨可弗雨可，继润当佳虑过盈。
过清河桥·其三
作者：弘历
朝代：清
体裁：七言绝句

黍高稻下总芃如，麦后新禾秧又舒。自幸之馀还自谓，预愁原是未孤予。
过清河桥·其二
作者：弘历
朝代：清
体裁：七言绝句

卧波夹镜石桥修，归壑中间祗顺流。暴雨前朝原未涨，思量预费一番愁。
过清河桥·其二
作者：弘历
朝代：清
体裁：七言绝句

府境跽齐众老民，年年原是沐恩频。嫌他路在綵亭构，亦曰群情祝七旬。
过清河桥·其二
作者：弘历
朝代：清
体裁：七言绝句

旸雨惟时水长徐，酾流兼更治沟渠。纵霖此后想无害，事过才防却笑予。
过清河桥·其二
作者：弘历
朝代：清
体裁：七言绝句

清河桥南与桥北，一例芃芃宝稼攒。七日行程今日始，前途更愿胜斯看。
过清河桥·其二
作者：弘历
朝代：清
体裁：七言绝句

麦熟七分果七分，圃场堆砌尚纷纭。自惟过矣怨失望，复曰幸哉不负勤。
过清河桥·其四
作者：弘历
朝代：清
体裁：七言绝句

御马启程历�年，今朝依例此鸣鞭。讵云矍铄誇身健，诸事心存无逸篇。
过清河桥二首·其一
作者：弘历
朝代：清
体裁：七言绝句

香衢十里缓鸣鞭，波卧长桥泻碧川。京县畿封各交界，一时迎送跸途边。
过清河桥二首·其二
作者：弘历
朝代：清
体裁：七言绝句

春麦新耕秋麦青，已兴农事满郊坰。昨来密雪实沾渥，此后时长意敢宁。
过清河桥五首·其一
作者：弘历
朝代：清
体裁：七言绝句

晓凉解阜拂薰风，依旧石桥策玉骢。弗以年增就舆逸，大都身先始吾躬。
过清河桥五首·其三
作者：弘历
朝代：清
体裁：七言绝句

马首迎凉北且东，耕无隙壤总芃芃。地方大吏接衢右，为稼生欣尔我同。
过清河桥五首·其二
作者：弘历
朝代：清
体裁：七言绝句

熟者来牟茂者禾，观农真不负斯过。虽然仍虑西成远，此后雨旸知若何。
过清河桥五首·其五
作者：弘历
朝代：清
体裁：七言绝句

停跸毡庐张廿里，下鞍憩众小徘徊。仆臣遂以轻舆进，不挋较前略愧哉。
过清河桥五首·其四
作者：弘历
朝代：清
体裁：七言绝句

绿野恐防蹂躏人，分投弹压简旗臣。奉行故事虞无实，申令还教勖以频。
过清河桥作·其一
作者：弘历
朝代：清
体裁：七言绝句

曾不清河十里遥，御园回望缓鸣镳。沙途几转烟村近，夹镜因之过石桥。
过清河桥作·其三
作者：弘历
朝代：清
体裁：七言绝句

麦堆场圃禾生垄，艾麦夏田更待耕。弗听慰言晴亦好，大都轻重要权衡。
过清河桥作·其二
作者：弘历
朝代：清
体裁：七言绝句

御路边傍接甫田，因看农况慢催鞭。去年光景分明在，不为欣然祇憪然。
过清河桥作·其四
作者：弘历
朝代：清
体裁：七言绝句

过桥十里尖营在，停跸而行遂易车。虽是节劳语从众，却思无逸志惭予。
过清河桥即事杂咏·其一
作者：弘历
朝代：清
体裁：七言绝句

前此御园将欠水，今朝桥下顿增波。回苏万汇一雨力，设复迟旬定若何。
过清河桥即事杂咏·其三
作者：弘历
朝代：清
体裁：七言绝句

二麦失收筹商运，大田待穫日犹多。京畿固已沾优渥，景德南瞻询若何。
过清河桥即事杂咏·其二
作者：弘历
朝代：清
体裁：七言绝句

旧耕勃起如助长，新种发秧寸许长。复此甘膏滋润泽，西成有望敬无遑。
过清河桥即事杂咏叠去岁韵三首·其一
作者：弘历
朝代：清
体裁：七言绝句

绿野欣他过绿町，清河仍此俯清波。三章即景赓旧韵，庆若何增惕若何。
过清河桥即事杂咏叠去岁韵三首·其三
作者：弘历
朝代：清
体裁：七言绝句

畿南山左胥收麦，接济无须费虑多。村老但知喜莫若，渊衷那识惕如何。
过清河桥即事杂咏叠去岁韵三首·其二
作者：弘历
朝代：清
体裁：七言绝句

收定麦麰墉似垒，长看禾黍尺赢长。敢云今岁胜去岁，益励戒盈慎不遑。
过湖心亭成咏
作者：弘历
朝代：清
体裁：古风

水贵有节制，弗取一往流。石坝贮盈科，泉源犹上头。数顷宛成湖，其心亭实楼。制俭于明圣，所喜名清幽。进舟无暇登，隔岸与目谋。忆我三巡浙，湖心句每留。此诚近而便，曾未一再游。忽近而事远，皆然我亦犹。忪如为之惧，于政其可不。
过漳河初入豫省即目成诗示抚臣鄂容安
作者：弘历
朝代：清
体裁：五言排律

一水分燕豫，提封制度周。当秋巡狩处，自古帝王州。务本民风厚，崇廉吏计脩。益须持后效，方足慰先忧。休助予常切，旬宣汝善求。涤场欣遇稔，供帐戒从优。河水安澜远，嵩阳瑞霭浮。闾阎疾苦隐，道左共咨诹。
过潞河
作者：弘历
朝代：清
体裁：七言律诗

亨衢警跸仗逶迤，晴日东风度潞河。已觉当春浑可望，大都隔岁一为过。暖融茵草生阳岸，水先桃花下冻波。追远省耕应春月，行时讵为玩芳和。
过潞河
作者：弘历
朝代：清
体裁：五言律诗

古潞受诸水，至兹成巨川。春流纵微弱，夏节虑防宣。平野戒长路，浮梁方众船。轻车横渡处，塔影耸墟烟。
过潞河
作者：弘历
朝代：清
体裁：古风

潞河潦虽退，平川水犹涨。以此例永定，狂澜讵能障。黍茎带沙痕，结穗欠丰壮。景异向所观，凭舆增悒怏。颇有为解者，云此河滩上。本为水由处，人不与相让。于兹得免潦，高田恐无当。我闻吁益颦，何莫非吾民。使人有馀地，孰与水争利。高下皆获收，吾愿其少酬。
过潞河浮桥
作者：弘历
朝代：清
体裁：古风

东风已解碧琉璃，坡草堤杨春与宜。恰似昔年承使命，浮桥西畔觅题时。石火光阴电影驰，幻中欢喜幻中悲。即看逝者东流水，昔日今朝有所思。潞河千古带通州，物色风光望里收。马上得诗成半偈，浮桥彻底几曾浮。
过灵隐至韬光
作者：弘历
朝代：清
体裁：五言律诗

谁道我无恋，韬光那几盘。满山红踯躅，一路翠琅玕。泉不见频响，石如危转安。金莲池半亩，弗著钓鱼竿。
过独乐寺
作者：弘历
朝代：清
体裁：七言绝句

千年古寺枕通逵，题额两言深绎思。后乐犹艰那独乐，金仙宜耳我非宜。
过独乐寺
作者：弘历
朝代：清
体裁：五言律诗

城头见刹竿，雁阁入云端。犹有青莲迹，堪同白社看。春风暂经过，昔日此盘桓。独乐诚无系，胡为施六檀。
过独乐寺戏题
作者：弘历
朝代：清
体裁：古风

我是先忧人，羞称独乐寺。独乐乐无著，先忧忧未塈。寂静彼禅房，往者曾题字。春风马上看，自哂成何事。梵宇久凋零，落色源流画。云胡无碍佛，运亦有隆杀。阇黎志安饱，六檀非所快。颓风不独兹，若曹奚足怪。
过玉带桥
作者：弘历
朝代：清
体裁：七言绝句

桥学苏家湖界堤，右图耕织左平溪。设云一棹堪流睇，吾意非东重在西。
过玉泉
作者：弘历
朝代：清
体裁：五言律诗

轻籁荡平林，晨乌隐晓阴。山葩看野色，树鸟听幽吟。初地因相访，陈题此重寻。渟泓俯灵沚，藉以涤尘心。
过玉田县
作者：弘历
朝代：清
体裁：五言律诗

霁景人人悦，县城御路边。分明名五代，假藉号蓝田。秋好民情豫，跸经国税蠲。史家多傅会，雍伯话犹传。
过玉蝀桥
作者：弘历
朝代：清
体裁：七言律诗

明当启跸谒桥山，此日清宫夙驾还。迤逦蝀桥过玉马，涟漪春水漾银湾。回翔凫雁心含喜，新茁蘋蒲意总閒。韶景方欣遍融冶，轻云又见羃孱颜。
过理安未入
作者：弘历
朝代：清
体裁：古风

快晴敞人意，云栖重一游。理安取涂近，减从休鸣驺。排衙古致诮，泉石趣堪投。阇黎跪道左，问我枉驾不。行云何以高，所贵过弗留。
过瓜洲
作者：弘历
朝代：清
体裁：七言律诗

锦春园外换江舟，渡指金山路不修。风静浪平藉神佑，漕艘商舫惬群谋。镇城自古冲而要，民舍于今富且稠。诗话宽夫传置闸，却怜潮不到扬州。
过瓜洲镇
作者：弘历
朝代：清
体裁：七言律诗

江里洲传瓜字曾，广陵潮昔有明徵。开元以后襟喉要，乾道之间城堡兴。占地其来亦已久，让川虽妥卒何能。去年异涨坍沙碛，幸保安然惕倍增。
过瓜洲镇
作者：弘历
朝代：清
体裁：七言律诗

瓜字原为江里洲，闸成潮不到扬州。从来记载多迁就，各执见闻滋怨尤。无暇因他考古迹，有心惟是切民谋。甲申忆被坍沙后，重睹闾阎奠以稠。
过界湖楼有会
作者：弘历
朝代：清
体裁：古风

静明园内乃玉泉，高于影湖楼湖水。界湖筑堤亦有楼，楼下玉河更低矣。非是层层为节蓄，一泻无馀不掉尾。内湖之岸舣兰舫，过楼外河舟已俟。仰看湖舫似画中，略转移间存至理。为学为文胡不然，处世惜福胥例此。
过白河
作者：弘历
朝代：清
体裁：七言律诗

前朝微涨昨朝退，亘岸方舟梁已成。即此可知豫则立，亦惟无事任其行。崇祠瞻谒申诚肃，旷野延缘阅耨耕。爽拂快晴迟跋马，亸鞭大胜往年情。
过白河
作者：弘历
朝代：清
体裁：五言律诗

异涨经前岁，早过例去年。浮桥横压岸，野水细循川。变幻有如此，凭观一洒然。逢迎多老幼，为尔缓鸣鞭。
过白河
作者：弘历
朝代：清
体裁：古风

浮桥缓渡白遂河，潦水已尽流微波。出边入边凡几折，赤城遥源觞滥多。涨来成桥实难事，涨退成桥亦甚易。有镃基不如待时，世间万理皆一致。
过白河
作者：弘历
朝代：清
体裁：五言律诗

涨水退河滨，桥成路可循。取材近城郭，运舫自通津。卓午安舆度，前驱明晓遵。迎銮纷老幼，原是意中民。
过白河
作者：弘历
朝代：清
体裁：古风

白河水自厗奚来，潮河灌注赴潞皆。去岁秋霖增暴涨，狂波怒浪腾喧䝇。因之川狭弗容纳，侵淫数县都成灾。免租施赈多方救，庶免穷黎沟壑埋。即今水势犹浩瀚，架桥十倍前兹恢。春时水弱已如是，踊虑夏秋难当哉。平成无术徒忸怩，况敢少惭忧民怀。
过白河
作者：弘历
朝代：清
体裁：古风

白河虽涨不至盛，稳度浮桥枕两埒。犹忆辛已逢秋霖，马上渡河看撇捩。旅行渐石讵足云，稼潦无收心为切。迩来绥丰幸屡遇，今年可继去年辙。适百里半九十里，此时岂敢满望设。昨夜渥雨利晚田，晓即快晴皓日烈。吾惟农务庆时若，又何妨斯卓午热。
过白河·其一
作者：弘历
朝代：清
体裁：七言绝句

底藉方舟此卧波，浅川策马竟冯河。却怀辛卯艰横渡，时势不同理不磨。
过白河·其一
作者：弘历
朝代：清
体裁：七言绝句

舟梁稳似石桥平，雨过前朝涨影轻。向北麦仍未收毕，因之更切望多晴。
过白河·其三
作者：弘历
朝代：清
体裁：七言绝句

沙衢微见有尘生，为幸北来雨势轻。市井迎銮多喜色，凭舆率以验民情。
过白河·其二
作者：弘历
朝代：清
体裁：七言绝句

城北重看石坝脩，奠安黎庶仰前猷。守成事夥宁祗此，难不易曾著论筹。
过白河·其二
作者：弘历
朝代：清
体裁：七言绝句

河干择地焕神祠，屏息瓣香敬谒之。水旱禦灾均赖佑，密云其雨愿优施。
过盘山寄题
作者：弘历
朝代：清
体裁：七言律诗

蓟城世里隐苍烟，御道宽平直似弦。未可纡回临别墅，祇宜吟咏托遥篇。杏姿遇节红将放，松意当春翠更鲜。分付高峰应好在，探奇聊以待明年。
过督亢陂因咏荆轲事·其一
作者：弘历
朝代：清
体裁：七言绝句

使使持图西献秦，强秦岂不利求真。数千里外此何用，读史谁诚具眼人。
过督亢陂因咏荆轲事·其二
作者：弘历
朝代：清
体裁：七言绝句

击筑悲歌易水寒，那更显送白衣冠。荆卿神勇秦王独，左股先残信实难。
过石门县
作者：弘历
朝代：清
体裁：五言律诗

策马石门县，观民度石城。闾阎际时泰，埤堄倚春晴。寸土桑麻地，万家弦诵声。何加曰惟教，然匪尚词英。
过礼烈亲王园寝赐奠因成六韵
作者：弘历
朝代：清
体裁：七言排律

朝家让帝溯前闻，路便椒浆赐奠勤。唐较宁王无逼抗，吴逾太伯有功勋。乌喇�阵如风捲，抚顺攻城卜雨欣。宽甸勇而诛上将，凌河恕以免监军。灭亲大义弃孙子，陪祀推恩展礼文。三酹不禁清泪落，祖宗遗泽逮仍云。
过秋澜村
作者：弘历
朝代：清
体裁：七言律诗

小憩村斋不驻宿，轻舆驱进为兼程。一年悠矣长悬望，五内萦哉甚迫情。春气融融时作暖，山云片片忽韬晴。路才百里未前到，仆役宁当叹远征。
过秋澜村行宫不驻因成是什
作者：弘历
朝代：清
体裁：七言律诗

隔岁心殷展谒诚，秋澜弗驻特兼程。虽因到速申寸念，亦为过劳廑众情。烟柳依依原熟路，春牟历历见新耕。行斋永暮将斋宿，一夜明楼镇梦萦。
过穆家峪即事四首·其一
作者：弘历
朝代：清
体裁：七言绝句

穆家峪北细流河，草囤支桥谓费多。却忆前秋泛异涨，徘徊河畔未能过。
过穆家峪即事四首·其三
作者：弘历
朝代：清
体裁：七言绝句

筹农逐处为心萦，在此仍因望雨怦。却有愿晴云利旅，最难齐者是人情。
过穆家峪即事四首·其二
作者：弘历
朝代：清
体裁：七言绝句

前朝雨势较南稀，禾黍虽苗芃亦微。再霈优霖方助长，眼看稚绿懒鞭挥。
过穆家峪即事四首·其四
作者：弘历
朝代：清
体裁：七言绝句

气候南暄渐北寒，行看麦穗尚青攒。晴资熟麦雨资黍，措念一时竟两难。
过紫阳书院
作者：弘历
朝代：清
体裁：古风

书院以明学，亦欲真材铸。况名曰紫阳，晦翁教应溯。宁徒词藻贵，甚之情面付。德潜昔掌此，或尚工章句。而其实行卑，没后乃败露。则我向所誉，亦失假借处。知人信难㦲，于予改是惧。
过紫阳书院
作者：弘历
朝代：清
体裁：五言律诗

书院泮宫后，菁莪藉地灵。学优乃从政，身致在明经。群秀其无忝，老人尚有星。明知艰步履，卧理足仪型。
过紫阳书院叠旧作韵
作者：弘历
朝代：清
体裁：古风

书院邻泮宫，讲学兴贤俊。斯惟储材地，董率尤当慎。潜老宏章继，相让如廉蔺。章更闽中人，紫阳道应振。性理无奇言，躬行敦至训。人已审所为，改过要不吝。去华以就实，素位惟守分。克已苟弗力，外染将乘衅。适因礼至圣，宫墙仰数仞。过兹接诸生，为诵勖新进。暇当付剡藤，挥毫意以运。
过紫阳书院口号
作者：弘历
朝代：清
体裁：七言绝句

院长应延学行醇，德潜竟以假乱真。于予改是宣尼语，昔实失之未识人。
过紫阳书院示诸生
作者：弘历
朝代：清
体裁：五言律诗

士惟首四民，名在副其真。道重继濂洛，地宁拘歙闽。研精味经训，晰理守彝伦。莫漫虚车饰，吾方企化淳。
过绣漪桥昆明湖泛舟即景
作者：弘历
朝代：清
体裁：古风

石桥卧波湖口锁，丝缆急牵舟正舵。舟过桥洞湖水宽，漪绉轻风光淡�。迤西一带多荷花，冰夷绣出香云霞。咫尺沧池足清赏，何必遥遥忆若耶。
过维扬郡城
作者：弘历
朝代：清
体裁：七言律诗

淮海维扬下下田，兹看扑地聚人烟。古今奚必无殊异，丰啬从来有转旋。藏富于民欣按辔，返华以朴忆陈编。百年休养八埏靖，致此其难益慎旃。
过罗㬋岭
作者：弘历
朝代：清
体裁：七言绝句

每过罗㬋必有诗，循名考典竞何为。试看晓月当西落，明复东升岂费辞。
过罗睺岭
作者：弘历
朝代：清
体裁：古风

志乘称罗睺，其说引未发。村俗呼锣锅，久矣难究诘。或有谓为俚，改之曰萝葛。去初愈以远，偶过聊诠核。两字出梵典，此云障持括。八部中之一，是为佛护法。化身巨且长，举手障日月。取以喻岭峻，孰云义不协。且在两寺间，护法力应竭。清晨别潭柘，大干盘□屼。隆崇高凌云，朝阳出其胁。过岭见戒台，石栈片时达。坐精室阐义，提婆道饶舌。
过舣舟亭不泊·其一
作者：弘历
朝代：清
体裁：七言绝句

南邦风雨是其常，凉迫询无害麦秧。避泞漫嫌孤胜境，回舟再舣又何妨。
过舣舟亭不泊·其三
作者：弘历
朝代：清
体裁：七言绝句

浅水宁关荅庵主，利风更异趁将军。画亭舍是非无谓，早到图休扈跸群。
过舣舟亭不泊·其二
作者：弘历
朝代：清
体裁：七言绝句

石尤风送雨丝濛，驻处犹迟十里通。玉局舣舟予进舫，景情虽异地原同。
过苇峪岭
作者：弘历
朝代：清
体裁：古风

塞外地势殊，山多平原少。一岭界两溪，萦缪相环抱。土人刀而耕，高低遍岩表。美恶虽非齐，亦自足温饱。苇峪兹过岭，沿路农功考。颇觉逊迤南，春膏知沾小。近乃阵雨作，稚禾始有秒。为之复望霖，曷惠心默祷。羽林却喜晴，云弗致行潦。明当至山庄，雨不为迟好。我意汝岂知，汝私我亦晓。
过苏桥
作者：弘历
朝代：清
体裁：七言律诗

略彴每过必有吟，不鲜屡见语犹谌。桥燕堤越苏家述，汉诏唐书睿藻临。政以巡方合称古，暇因即景便筹今。民间元气复乎否，前岁食艰尚切心。
过荆山桥
作者：弘历
朝代：清
体裁：古风

桥长三里计，纳水原自宽。侵寻沙淤之，微湖去路艰。因之事疏剔，本图泄涨澜。沙弗远运去，积堤齐桥栏。占河十之六，功同不疏然。大吏前致辞，已足受涨川。徒观堤以外，齐桥芃麦田。桥建苟非虚，河疏功乃捐。二者必居一，吾心实未安。于凡待目击，吁嗟此实难。
过荆轲山檃括其事题辞
作者：弘历
朝代：清
体裁：古风

庆卿本齐人，击剑兼好书。盖聂及勾践，避去如懦夫。至燕人不识，所爱惟狗屠。游酒遇渐离，酣歌旁若无。田先生善之，谓非庸人徒。燕丹怨秦陵，鞠武谋嫌迂。武乃进田光，襒席跪导途。知壮未知耄，国事难任谋。因缘进荆卿，不言死明诸。尊礼舍上舍，顺适惟所需。激樊得其首，兼具督亢图。治装将启程，有待欲与俱。辞决不复顾，忼慨遂就车。蒙嘉为先言，九宾觐帝居。舞阳果色变，顾笑为揶揄。图穷匕首见，揕之未至躯。手搏众惶急，囊提夏无且。拔剑击荆轲，倚柱骂自如。丹谋终无成，国丧身亦诛。行险致奇祸，孰谓传言疏。史迁羡名垂，宁识仲尼誉。
过蒙古诸部·其一
作者：弘历
朝代：清
体裁：七言律诗

岩华峰叶杂丹黄，塞上那知道路长。霜满寒林山柿冷，烟生毳帐酪酥香。伊歌度曲闻驼背，羽箭翻弓射雁行。诸部贤王颙首望，随行争羡羽林郎。
过蒙古诸部·其二
作者：弘历
朝代：清
体裁：七言律诗

风来谷口捲云晴，沙漠霜华射眼明。冷逼丛林鹿声壮，寒侵浅草马蹄轻。围成驰射皆骁骑，宴罢欢呼达网城。服食旧称方物贡，酪浆乳饼总输诚。
过蒙古诸部落
作者：弘历
朝代：清

猎罢归来父子围，露沾秋草鹿初肥。折杨共炙倾浑脱，醉趁孤鸿马上飞。
过蒙古诸部落·其一
作者：弘历
朝代：清
体裁：七言绝句

苇室毡庐尽可居，羊膏酥粥美何如。生来未解机关巧，浑噩犹存太古初。
过蒙古诸部落·其七
作者：弘历
朝代：清
体裁：七言绝句

猎罢归来妇子围，露沾秋草鹿初肥。折杨共炙倾浑脱，醉趁孤鸿马上飞。
过蒙古诸部落·其三
作者：弘历
朝代：清
体裁：七言绝句

咿哑知是过牛车，学种嘉禾蔓不锄。看牧独回歌敕勒，射生双获笑轩渠。
过蒙古诸部落·其二
作者：弘历
朝代：清
体裁：七言绝句

识路牛羊不用牵，下来群饮碧溪泉。儿童骑马寻亡牯，只在东沟西谷边。
过蒙古诸部落·其五
作者：弘历
朝代：清
体裁：七言绝句

三冬九夏一身裘，游牧常随清浅流。羊胛马通生意好，缓歌独漉不知愁。
过蒙古诸部落·其六
作者：弘历
朝代：清
体裁：七言绝句

小儿五岁会骑驼，乳饼为粮乐则那。忽落轻莎翻得意，揶揄学父舞天魔。
过蒙古诸部落·其四
作者：弘历
朝代：清
体裁：七言绝句

白草黄榆雁塞寒，最欣初日上枪竿。坂蒌原芷纷含露，名目嵇含欲状难。
过蒙山
作者：弘历
朝代：清
体裁：古风

辛未巡江国，路径东蒙东。兹因驻泉林，取道鲁附庸。乃在蒙羽阳，颛臾考古封。回首望云岩，嶊崣扶郁葱。升仙传贺元，躬稼忆承宫。是时春雪霁，半积半已融。其阴积必多，前况想像中。山灵许藉问，何以巧遇同。
过蓟州
作者：弘历
朝代：清
体裁：五言律诗

崇岭后前映，清川左右流。地形殊觉秀，文物故因休。驿路昔频过，郡城今重脩。花宫仍道侧，憩坐片时留。
过蔺沟
作者：弘历
朝代：清
体裁：七言绝句

丙申洁葺旧行宫，程近图缘豫懿躬。此日驱车不忍顾，一时挥涕恨何穷。
过西岭遂至创得斋
作者：弘历
朝代：清
体裁：七言律诗

栴檀林已据崇椒，西岭明知路匪遥。事半倍功因命驾，秋清夕照此凭寮。今朝重得宁非创，去岁回思亦若飘。个里定当有仙在，不同道耳笑难招。
过谷复至含青斋
作者：弘历
朝代：清
体裁：古风

隔谷复有斋，未可抛尺咫。况欣值爽凉，宜与穷宛委。爓爓翠明叶，馥馥丁星蕊。庭前呈静机，色香胥妙理。弗来得几朝，日影上窗矣。
过谷至含青斋有咏
作者：弘历
朝代：清
体裁：五言律诗

陟降沿谷路，山斋喜不遥。青还萦叠嶂，含乃以虚寮。自有兴堪引，原无暑可消。都缘时雨渥，与物润心苗。
过贤渠庄望盘山
作者：弘历
朝代：清
体裁：五言绝句

马上看山色，犹记登临美。他年视今朝，何以异乎此。
过车逻坝
作者：弘历
朝代：清
体裁：五言律诗

丑年黄北决，洪泽复流微。五坝岁连固，下河秋获肥。未能胥绩底，益用慎民依。救弊补偏耳，孜孜敕万几。
过车逻坝
作者：弘历
朝代：清
体裁：古风

往南过坝时，大河尚未复。还北兹过坝，故道归黄渎。未复盼速复，日夜问奏牍。归故筹归后，夏汛防三伏。然因定水志，山盱守以笃。戊戌秋河决，注淮势甚酷。无已始开兹，轻重权惟恧。其馀率封土，十年九遇熟。然此幸而中，戒骄谦自牧。
过运河
作者：弘历
朝代：清
体裁：七言律诗

一水宛分赵与齐，浮桥饮练接长堤。去才弱柳含烟嫩，回看来牟摆浪萋。较雨量晴以度耳，慰丰愁俭亦纷兮。仆人惟识皇州近，挥策谁能惜马蹄。
过运河
作者：弘历
朝代：清
体裁：五言律诗

横陈流运水，直接度浮桥。粟转千艘永，川归百道遥。晓烟低柳绿，春浪蘸桃夭。东望州城近，埤垣倚丽谯。
过运河
作者：弘历
朝代：清
体裁：古风

海运便而险，河运艰而平。舍便宁就艰，计画真老成。疏导想前规，转输达帝京。我来度浮桥，汹涌闻波声。岸旁柳已绿，渚畔禽争鸣。一派江乡景，谋目恰称情。巨艘列河干，截漕罢长征。酌兹损益道，念彼㷀独氓。
过通州
作者：弘历
朝代：清
体裁：古风

北受长源流向南，漕粮储蓄惠恩覃。幸如旧制回空早，费许督催岂易谈。豫齐古浅普疏通，重运轻浮始见功。抵坝输京为近地，亦教通惠浚施工。昨岁秋霖略觉过，南东低处潦逢多。此州却未成灾报，体贴民情信若何。浮桥东渡接沙滩，廿里烟郊车路宽。不似向年常策马，略惭翘首万民观。
过通州
作者：弘历
朝代：清
体裁：五言律诗

树梢看塔影，烟外过通州。沙岭延东亘，潞河自北流。浮桥连巨鹢，野岸起閒鸥。发帑完城郭，无非保障谋。
过通州
作者：弘历
朝代：清
体裁：五言律诗

行秋过潞水，散闷指盘山。晓露兰陔外，香风禾陇间。野情偏入画，云影恰宜閒。夹路西成景，因之一解颜。
过通州
作者：弘历
朝代：清
体裁：古风

青郊和以暄，风物近清明。不禁霜露思，驾言东上陵。前旌度潞川，后旅背凤城。予昔青宫时，此路频长征。忆彼慈云壁，几度题句曾。林坰故好在，髭须非后生。沿堤柳已黄，出陇麦未青。望雪继望雨，东亩迟力耕。教养虽并要，富庶之未能。经历始知艰，所志嗟何成。
过通州·其一
作者：弘历
朝代：清
体裁：七言绝句

上陵时节近清明，晓发鸣梢出帝京。树杪遥看塔影矗，移时堤外潞川横。
过通州·其一
作者：弘历
朝代：清
体裁：七言绝句

取近北移十里程，晓看旭影挂铜钲。行行未至日卓午，已见塔尖树杪迎。
过通州·其三
作者：弘历
朝代：清
体裁：七言绝句

春水初生绿似醅，溯流指日御舟开。卧波横渡浮桥处，知有遥源古北来。
过通州·其三
作者：弘历
朝代：清
体裁：七言绝句

郡城埤堄枕河涯，烟树参差万户披。试上高楼眄空阔，也应并入谢家诗。
过通州·其二
作者：弘历
朝代：清
体裁：七言绝句

南北通衢水陆交，新脩城雉见林梢。民风讵祇事商贾，所喜良农耕润郊。
过通州·其二
作者：弘历
朝代：清
体裁：七言绝句

雪馀芳埒不生尘，堤柳笼烟色渐新。最喜轻舆凭望处，青郊土润有耕人。
过通州·其四
作者：弘历
朝代：清
体裁：七言绝句

楚尾吴头通一水，几多舸舰泊河湾。往来为问营营者，名利谁除两字关。
过通州浮桥即景杂咏·其一
作者：弘历
朝代：清
体裁：七言绝句

飞梁驾水响梢东，转漕连艘此处通。南望江乡渺何极，遥源犹忆自云中。
过通州浮桥即景杂咏·其三
作者：弘历
朝代：清
体裁：七言绝句

郡城塔影落波尖，生齿休和日日添。才命农官出红朽，顿教米贱乐穷阎。
过通州浮桥即景杂咏·其二
作者：弘历
朝代：清
体裁：七言绝句

汀蒲岸芷染烟光，仲月融怡丽百昌。依旧廿年寒食景，吟髭赢较几茎长。
过通州浮桥即景杂咏·其四
作者：弘历
朝代：清
体裁：七言绝句

来往䑸舻藉底因，阳关唱处解维新。便教一晌思南客，岂必九重无故人。
过金世宗陵留句
作者：弘历
朝代：清
体裁：七言律诗

牧扰樵侵不忍言，重瞻宰树郁陵园。事殷不袭三分迹，称侄何殊一统尊。君德已臻小尧舜，国风每溯旧根源。爱民勤政心无斁，景仰高山志所存。
过金湾六闸书事
作者：弘历
朝代：清
体裁：七言律诗

书事已详庚子诗，总因民瘼剔疏施。定其水志于清口，免以潦侵及下陂。戊戌竟仍开五坝，其秋幸早穫如茨。虽然可一不可再，虔祝安澜后莫为。
过金湾六闸书事
作者：弘历
朝代：清
体裁：古风

西湾接东湾，落低向所命。常泻运水馀，入江斯捷径。挈要实清口，尺寸为亲定。五坝无漏卮，下河屡丰庆。凭舟观局势，幸矣筹偶应。更张亦奚必，多言徒启竞。顾语司河臣，守之仍在敬。
过金湾六闸书事
作者：弘历
朝代：清
体裁：古风

车逻及南关，金湾之上首。泻涨仍恐弱，筹及六闸口。然皆治标计，治本计则否。清口定水志，此事在壬午。釜底诚抽薪，下河获利久。戊戌河决秋，洪湖不能受。无已开五坝，盛涨由是走。高堰幸无害，为以渐非陡。下河灾虽轻，对民心自咎。即今庆河复，此事或希有。底绩无良方，救弊惟增丑。
过锦州六韵
作者：弘历
朝代：清
体裁：五言排律

锦州本要地，事在必争之。徒以严防守，因而久戌期。呼庚已绝望，请誓尚陈辞。贤翰正言责，降臣决意随。祗今抚往迹，实永赖天禧。版筑重新整，承平户口滋。
过锦州叠戊戌诗韵
作者：弘历
朝代：清
体裁：五言律诗

帝与临冲际，伐墉本是难。即今崇百雉，永古卫三韩。力弗劳民户，帑胥发地官。府州县同锦，谁与巧名安。
过锦州咏祖大寿事
作者：弘历
朝代：清
体裁：七言律诗

伐大木应先去枝，燕京垂得更班师。勤王巡抚旋遭绁，同事总戎自返旗。我纵用兵不厌诈，彼诚中计太云痴。守城援绝方降顺，意欲何为难忖知。
过镇江府城
作者：弘历
朝代：清
体裁：七言律诗

焦山稳度紫霞舟，十里鸣鞭过润州。秀丽江山穷睇眄，喧阗老幼廑咨诹。万民尔满瞻依愿，一意予勤富教谋。前岁灾荒昨岁熟，既为庆慰亦为愁。
过镇江府城叠旧作韵
作者：弘历
朝代：清
体裁：七言律诗

策马过城始就舟，壮哉铁瓮古雄州。那更南北分疆界，惟有耕桑廑度诹。户口益滋诚盛事，食衣难继乏良谋。水营驻跸闻渔笛，一例桓伊不解愁。
过长城岭
作者：弘历
朝代：清
体裁：五言律诗

山岭回清跸，晋燕接壤间。由来在一室，奚用设重关。地吏自迎送，材官喜往还。雪消无冻滑，涧水落潺湲。
过闸
作者：弘历
朝代：清
体裁：古风

运河利有闸为节，盛则宣泄弱则蓄。设使无此资操纵，一往就下后难续。闸束水因水势雄，拖犁牵缆忙船工。左支舟或屈于右，西掣闸翻撞其东。閤闾坐视乃生笑，一切罢之去呼噪。无何闸墙亦自过，何有尾大致不掉。朅尔因忆杜老诗，本无事而庸扰之。
过阜城县
作者：弘历
朝代：清
体裁：五言律诗

似画疏村点，如弦跸路平。柳将舒翠叶，桃已绽红英。忽度陇头水，还过碗大城。埤垣今壮观，凡百要经营。
过阜平县
作者：弘历
朝代：清
体裁：五言律诗

十日亦岂久，麦苗顿改初。连塍目满望，三寸语非虚。却惜狂风妒，仍希甘露湑。京畿更稀泽，何处不廑予。
过陋巷颜子祠
作者：弘历
朝代：清
体裁：七言律诗

宏规庙宇奂而轮，陋巷今时岂更贫。屡空一瓢无改乐，其心三月久于仁。如愚谁似不违处，克已独臻好学真。报施善人天若此，龙门倡议未为淳。
过陋巷颜子祠
作者：弘历
朝代：清
体裁：七言律诗

石巍华表庙堂模，报施惟天信岂诬。君子居之何陋有，贤人不改其乐乎。心仪讵系藻芹晋，道在宁逾食饮需。千载下谁私淑者，依稀宋室有程朱。
过陋巷颜子祠题句
作者：弘历
朝代：清
体裁：七言绝句

侑食甫经释奠行，旧祠过偶致遥评。兰堂石表殊巍耸，可惬当年瓢饮情。
过雄县
作者：弘历
朝代：清
体裁：五言律诗

春光披澹艳，绿野历绵芊。古郡民其庶，今巡景胜前。新烟传禁火，宿雨报开田。代赈兴櫜鼓，重看雉堞全。
过霸州
作者：弘历
朝代：清
体裁：五言律诗

策马经平曲，春泥衬马蹄。土城无埤堄，淀水下凫鹥。野景行逾远，云容看复低。防边前代迹，往往尚堪稽。
过青县
作者：弘历
朝代：清
体裁：五言律诗

古县河千枕，青青柳向城。万民孳益庶，百室数犹盈。总藉衣食养，安能粟帛赢。怜他瞻仰切，几里步随行。
过青县
作者：弘历
朝代：清

古县河干枕，青青柳向城。万民孳益庶，百室数犹盈。总藉衣食养，安能粟帛赢。怜他瞻仰切，几里步随行。
过青峰寺
作者：弘历
朝代：清
体裁：古风

万松据岭南，度岭须登峻。未惜悬峰穿，硉矹遵途趁。既升亦复降，升迟降斯迅。积雪仍山阴，松风峭似讯。青峰别一谷，明知便且近。云罩望云杪，属彼此弗问。何不从此返，自画我所慎。幸而以身先，欢喜都前进。
过青崖和尚塔
作者：弘历
朝代：清
体裁：七言律诗

云水轩轩应远尘，霭然光霁却堪亲。曾闻说偈标全月，不道题名是后身。能咏琴聪才望七，隔生如展恰踰旬。怜师那得伤心泪，面面青山自故人。
过青石梁
作者：弘历
朝代：清
体裁：七言律诗

塞山过雨晓犹云，隐现诸峰濯黛纹。为喜农功益茂实，何妨旅景自殷勤。近藩已有联翩至，一体曾无内外分。祖训聪听仰深意，高谈底更事云云。
过青石梁
作者：弘历
朝代：清
体裁：古风

晓行塞云布四宇，意谓灵山或施雨。须臾云敛快开晴，濯濯螺峰秀尔许。崎岖砟硌凡千盘，登迥造极眼界宽。隆崇大干东南去，亦如瀛海苍漫漫。升觉路长降路短，北高于南信非诞。麦尚未收禾黍芃，爱此宜旸著鞭懒。
过青石梁
作者：弘历
朝代：清
体裁：七言律诗

石栈隆崇云里盘，北来屈指最高峦。昨朝细雨不成阵，今日晴空迥觉宽。过岭东西异流水，策骢上下一征鞍。刬脩岁久涂臻坦，可复谁歌行路难。
过青龙桥二首·其一
作者：弘历
朝代：清
体裁：五言律诗

昨晚阵雨洒，今晨料爽凉。因教动清跸，名境揽烟光。迤逦石桥过，盘回村路长。黍高及稻下，左右阅农忙。
过青龙桥二首·其二
作者：弘历
朝代：清
体裁：五言律诗

桥下建闸版，昆明之尾闾。专员司启闭，节制视盈虚。前月涨消矣，归墟竟涸如。从兹愿时若，丰屡庶歌诸。
过静海县
作者：弘历
朝代：清
体裁：七言律诗

去时过此雨优沾，弥月还饶半月添。望泽至今日已甚，终风播土夏滋炎。已殷麦穗待饱粒，更虑禾苗欲萎尖。夹路农民胥鞠�，相看惟有忸怩兼。
过静海县
作者：弘历
朝代：清
体裁：五言律诗

平舒难溯古，置县始明昌。城郭行舟过，士民迎岸傍。下风任瞻仰，冒雨惜衣裳。即此尊亲意，施恩可恝忘。
过顺义县城
作者：弘历
朝代：清
体裁：五言律诗

行行过县城，陌柳飏烟轻。白水桥为渡，青郊尘不生。藩宣察吏治，保障廑民情。安乐真安乐，春田雨遍耕。
过顺义县见春耕者
作者：弘历
朝代：清
体裁：古风

驱车度蓟州，举目瞻晶阳。东郊举趾者，犁翻块壤黄。布种虑愆期，望雨予心忙。是夕宿山寺，微云掩月匡。霏霏作密雪，铺地二寸强。京畿曾否沾，中夜频思量。马兰回法驾，静寄临山庄。纵云耽习静，民事那可忘。田盘待晓发，更获喜异常。入夜复连朝，时雨垂天浆。今朝过顺义，耕作纷相望。脉起土含膏，沃若麦抽芒。谁知往返间，忧喜恰相当。自慰还自戒，三春日正长。
过高邮州
作者：弘历
朝代：清
体裁：七言律诗

古邑岩城称覆盂，覆盂之义可思乎。以云射物堪嗤彼，若拟安邦实切吾。老幼喜看围跸路，香灯何必满通衢。四隅近水真泽国，百室求宁慎永图。
过高邮州
作者：弘历
朝代：清
体裁：七言律诗

覆盂城北舣行舟，玉勒城中历览周。建置讵惟图目睹，资生要欲悉心求。下河独断幸无涝，连岁群称歌有秋。马首拜恩亦奚藉，哺孩宁复望其酬。
过高邮州
作者：弘历
朝代：清
体裁：古风

高邮昔水乡，五坝减水受。自定清口志，封土五坝守。下河连岁收，盖藏比户有。戊戌黄河决，水向洪泽走。尾大恐弗掉，预减咨可否。因为之以渐，未大灾田亩。己亥亦如斯，倖矣邀天偶。兹来观闾阎，颇觉相安阜。然而忧民心，益甚以日久。
过高邮州
作者：弘历
朝代：清
体裁：七言律诗

黄龙晓发近盂城，上岸乘骢按辔行。綪茷珩紞却虚饰，黔围黎绕验真情。早知江国民居庶，且喜槐街米价平。历阅党军堤复旧，回思去岁尚心惊。
迎步廊
作者：弘历
朝代：清
体裁：古风

人步廊而前，廊似迎人步。谁主更谁宾，妙趣个中寓。曰往即具来，谓新已成故。可以掞毫翰，可以供绘素。曼回自超超，乃于不知付。
迎步廊
作者：弘历
朝代：清
体裁：五言律诗

人沿廊进步，廊似解迎人。互以动为静，那分主与宾。曦楹朝报暖，风牖细吹春。入屋无长物，芸编棐几陈。
迎步廊
作者：弘历
朝代：清
体裁：七言绝句

人自步廊无意往，廊称迎步有如来。世间万事何殊此，立字安名属赘哉。
迎步廊
作者：弘历
朝代：清
体裁：七言绝句

向阳阶砌草将萌，避冷帘栊梅正荣。几曲回廊閒散步，恰如春意傍人迎。
迎步廊
作者：弘历
朝代：清
体裁：古风

回廊不欲直，曲折足延步。一转一致幽，迎人递佳趣。因之悟为文，元气在吞吐。善诠理者谁，莫过陆家赋。
迎步廊
作者：弘历
朝代：清
体裁：七言绝句

廊腰缦转致多情，幽趣因之随步迎。悟得行文奚异此，陆机赋里有标明。
迎步廊
作者：弘历
朝代：清
体裁：五言律诗

曲廊堪屧步，佳景每迎人。行饭真强体，寻诗恰得神。曼回临露蕙，斜转护风筠。取适非萧范，谁论故与新。
迎步廊口号
作者：弘历
朝代：清
体裁：七言绝句

楼中有级下平墀，墀绕回廊步步宜。适问所宜何处也，无边春意欲来时。
迎步廊得句
作者：弘历
朝代：清
体裁：古风

步者自为往，廊乎似有迎。一往一迎间，适然佳趣成。即如春光来，万物含熙呈。吾因絜矩之，君人临兆氓。望泽亦若斯，可不廑衷情。
迎步廊戏成口号
作者：弘历
朝代：清
体裁：七言绝句

步而前似廊近步，莫笑居然混主宾。我自昌言得其解，非人磨墨墨磨人。
运河
作者：弘历
朝代：清
体裁：五言律诗

厹犹经古县，窑口溯新湾。堤上看流注，云边辨往还。舳舻期用涉，名利孰长閒。忧隐黄淤后，瀹疏策正艰。
运河
作者：弘历
朝代：清
体裁：古风

去岁治运河，疏浚期完善。微山湖水增，迤南患可免。汶水本分流，南北资输转。迤北转藉卫，而更多古浅。今春卫水弱，豫漕竟迟展。由豫经直�，直�亦失缓。轻重分吏议，次第过应辨。漕臣所虑佳，截汶资北满。然可救目前，长此应虑蹇。望雨已焦劳，筹运转恳款。然不以为疲，为疲失怠懒。
运河
作者：弘历
朝代：清
体裁：古风

去岁香山咏运河，迤南已佳迤北滞。今岁香山咏运河，幸哉南北胥通利。由来诸务在人为，其用人为实吾事。用之得当乃吾幸，用之不当吾过致。屡经报漕艘遄行，无阻冀可复旧制。旧制之失过谁诿，既慰既思既增愧。
运河
作者：弘历
朝代：清
体裁：古风

自从辛丑河北决，踊愁为害无底止。三湖虽未受沙淤，澄剩清流尽归尔。微山湖更居下游，与运连成一片矣。两岸纤道及闸坝，多半弗见见惟水。以此亟求疏泄法，不遗馀力不惜费。徼幸昨年河复故，微湖下流去如驶。旧志蓄水丈二尺，后存丈三多无几。因之陆续两岸露，闸坝次第工兴起。本殊民修及官修，亦是从来例如此。灾馀民力那能兹，一概发帑官修耳。兹来纤道原如故，安福中行平如砥。却忆丁丑决孙集，积水两年始消彼。斯乃积多消反速，事在人为本至理。
运河夕景
作者：弘历
朝代：清
体裁：古风

雷雨几阵催，晚晴云散净。江南四月初，北地伏景竞。夕阳在高树，川风凉却并。落霞孤鹜飞，上下天水映。极目心与阔，敲吟足娱性。
运河行
作者：弘历
朝代：清
体裁：古风

运河之水东南流，催漕风向西北递。风水胡乃太相�，造物节宣有妙意。顺水行舟南者欣，顺风扬帆北者遂。是谓天地之大公，往来无不资利济。顺风复希顺水人，不知足矣听斯议。
近日
作者：弘历
朝代：清
体裁：古风

近日常作阴，云浓风弗仵。三朝三寸雪，虽微覆护补。正当地发润，麦苗渥苏土。今晓云复佳，风随晴以午。不知足之心，依然虑楚楚。问已过何由，盼捷意或怃。然讵敢作威，心惟自知苦。
近西轩
作者：弘历
朝代：清
体裁：古风

陶诗称夕佳，盖有取山耳。李诗云弄月，又复资于水。繄我近西轩，山水胥里许。西峰倒影来，明湖浸光起。滉漾峭茜间，想像难为拟。不如凭蜃窗，忘言皆备矣。
近西轩口号
作者：弘历
朝代：清
体裁：七言绝句

轩对西山号近西，泉明诗意取为题。偶来亟去戒忘返，夕景何曾坐以徯。
近西轩漫题
作者：弘历
朝代：清
体裁：古风

万寿山龙脉，原自西山来。昆明湖远之，东岸翻近哉。全体呈轩中，于夕更觉佳。然而驰驿游，此语向谓该。几曾久憩兹，一畅泉明怀。
近青阁
作者：弘历
朝代：清
体裁：古风

前俯沦涟背嵚嵜，菁葱峭茜如屏围。气韵四家固已具，青绿二李斯兼之。开窗秀色揖不尽，案头相映青简披。近朱者赤近墨黑，傅休奕语还因思。
近青阁
作者：弘历
朝代：清
体裁：五言律诗

杰阁近山依，平陵倚翠微。朝岚还夕霭，碧逻更青围。叠巘常临牖，层林与作帏。色空不到处，何用问禅机。
近青阁
作者：弘历
朝代：清
体裁：七言绝句

树深嘉荫草敷馨，屧步因成小憩停。延阁今朝信名副，四山雨后濯浓青。
近青阁
作者：弘历
朝代：清
体裁：五言律诗

瑶屿青云表，今来迥不侔。花霏银错落，枝缀玉雕锼。远俗诸缘静，迎人万景投。未关吟绪逗，片刻也应留。
近青阁
作者：弘历
朝代：清
体裁：古风

遥见玉峰青，有阁知筑底。坐阁试开窗，峰青却在里。孰远复孰近，非彼亦非此。拂风响自清，过雨色如洗。菁葱蔚若云，谁是其间士。
近青阁
作者：弘历
朝代：清
体裁：古风

阁以近青号，缘在菁葱间。千林叶未密，似觉旷其官。然当暮之春，韶意谁能阑。舒稊与吐芽，青意弗自闲。近哉惟其时，景光讵我悭。
近青阁
作者：弘历
朝代：清
体裁：七言绝句

阁号近青栖碧岑，高秋骋目一登临。近朱者赤近墨黑，到此偏饶空翠心。
近青阁
作者：弘历
朝代：清
体裁：五言律诗

阁近青山搆，题名曰近青。水原自洗水，形藉若为形。足以悟离即，无妨悦性灵。进斯谁可喻，落落碧霄停。
近青阁
作者：弘历
朝代：清
体裁：七言绝句

高楼清晓霁秋烟，罨牖峣峰一朵莲。若曰其人当姓李，拟因津逮却瞠然。
近青阁
作者：弘历
朝代：清
体裁：七言绝句

高阁近山非背山，流青表里罨窗间。起人应接翻无暇，谁谓于斯足畅閒。
近青阁
作者：弘历
朝代：清
体裁：五言律诗

高阁近青霄，登临意豁超。兼之值晴霁，真是叶秋朝。风爽堪蠲扇，山清宜入寮。黍禾弥绿野，凭望与同遥。
近青阁作
作者：弘历
朝代：清
体裁：七言绝句

近朱者赤近墨黑，试问近青何所得。朝岚夕霭相氤氲，毕竟非空亦非色。
近青阁口号
作者：弘历
朝代：清
体裁：七言绝句

一气东皇信有灵，韶回色色与形形。副名高阁宜游目，澹沱林光已近青。
还宫传胪御殿路由觉生寺祈雨之作·其一
作者：弘历
朝代：清
体裁：七言绝句

昨仍雨及寸而晴，曰感以诚愧亦诚。去岁祗园竟依例，冀如洒道霈盆倾。
还宫传胪御殿路由觉生寺祈雨之作·其三
作者：弘历
朝代：清
体裁：七言绝句

向南地润总无尘，小大霔膏实未均。总似近予处恩细，返躬责或靳施仁。
还宫传胪御殿路由觉生寺祈雨之作·其二
作者：弘历
朝代：清
体裁：七言绝句

高地麦萎低地茂，优沾分数或犹增。黍禾出土胥芃绿，益盼甘膏愁不胜。
还宫作
作者：弘历
朝代：清
体裁：古风

常雩昨还宫，已是望雨际。逮今复廿日，膏泽仍弗被。其间虽阵雨，曾不三寸致。明当传胪典，应预定榜第。还宫因省农，麦渐将吐穗。黄颖矮而萎，垂头如丧气。饼饵料绝望，禾黍长未遂。忧与老农同，而更兼抱愧。默默瞻昊天，嗟嗟宁曷惠。
还宫御殿路过觉生寺祈雨之作·其一
作者：弘历
朝代：清
体裁：七言绝句

秩晋千官合谢恩，间时御殿返宫垣。虽云例事依常举，心所关乎无逸存。
还宫御殿路过觉生寺祈雨之作·其三
作者：弘历
朝代：清
体裁：七言绝句

初犹�雭继霶�，急阵途中水漾波。倾耳听还凝目望，摐摐声色岂辞多。
还宫御殿路过觉生寺祈雨之作·其二
作者：弘历
朝代：清
体裁：七言绝句

一夜密云惜未雨，梵宫七日祷犹然。轻舆顺路因躬诣，叩请益惭益致虔。
还宫御殿路过觉生寺祈雨之作叠己酉原韵三首·其一
作者：弘历
朝代：清
体裁：七言绝句

季春膏澍已沾恩，首夏仍祈礼梵垣。惭愧今年春入夏，无时不望意存存。
还宫御殿路过觉生寺祈雨之作叠己酉原韵三首·其三
作者：弘历
朝代：清
体裁：七言绝句

昨阴细点未䨜�，那得恬然心不波。壬子设符己酉愿，幸于前岁感尤多。
还宫御殿路过觉生寺祈雨之作叠己酉原韵三首·其二
作者：弘历
朝代：清
体裁：七言绝句

路经竺宇重祈雨，竟似年来例以然。调幕无方知过矣，过因勤稼敢忘虔。
还宫揽西直门外村落秋成有象诗以志慰
作者：弘历
朝代：清
体裁：古风

仲夏启驾际，甫报二麦收。深秋今回銮，幸揽万宝稠。值兹诚不易，较量忆旰宵。我躬虽塞外，我心悬帝州。讵惟悬帝州，祈年遍遐陬。曰斯荐潦馀，较他实倍忧。天地德好生，旋转非人谋。晴雨锡以时，久闻茂如油。纳稼亲见之，方稍纾惄愁。高囷出墙角，踊价减街头。吾民其略苏，得此吾何修。
还宫斋戒即事
作者：弘历
朝代：清
体裁：五言律诗

北至临大祀，还宫有事斋。晓凉称心爽，农景入观佳。露润黍禾盛，秋登麰麦皆。对时幸时若，惟是巩寅怀。
还宫诣慈宁宫恭问皇太后安喜而成什
作者：弘历
朝代：清
体裁：七言律诗

三千馀里往还路，八十五龄康健躬。巷舞衢歌申众悃，陆舆水舫慎予衷。安祥蒇事诚堪庆，今古膺釐孰与同。适自东巡虔祝愿，高年定并岱宗崇。
还宫阅卷作
作者：弘历
朝代：清
体裁：五言律诗

传胪返禁城，渥雨喜新晴。晒润麦麰协，高低禾黍生。凭观真满志，自问益惶情。细阅十魁卷，都知予戒盈。
还御园恭问皇太后安遂奉观烟火
作者：弘历
朝代：清
体裁：七言律诗

轻舆速为问安回，依例今朝烟火开。西苑恰欣承庆始，南郊甫是受釐来。碧空几望月流朗，银野馀膏雪积皑。却对春阴仍冀泽，笑予知足几曾哉。
进伊玛图口小猎即事得句
作者：弘历
朝代：清
体裁：七言律诗

伊逊弗溯九回阿，西进伊玛图亦河。北向寒黄霏落叶，秋长暖绿留平莎。虞人小猎布空谷，吉骏徐驰试广坡。一箭中麃众皆喜，胜他众畏者诚多。
进伊玛图口平原小猎
作者：弘历
朝代：清
体裁：五言律诗

轮岁东西进，由西例不淆。初教试原野，亦自列旗旓。鹰撮云飞雉，马惊莽伏麃。百年前窣堵，突兀见林梢。
进伊玛图口行围即事
作者：弘历
朝代：清
体裁：五言律诗

今岁应西进，溯源伊玛图。虽云小猎试，即是大蒐模。骏马天山换，苍鹰旷野呼。驰麃毙一矢，差不负弯弧。
进冰床揽琼华岛诸胜
作者：弘历
朝代：清
体裁：五言律诗

岸柳将舒眼，液波尚冻心。冰床犹可渡，琼岛便因临。亭榭日成趣，杉松岁与深。东郊届举趾，即景望春阴。
进古北口
作者：弘历
朝代：清
体裁：七言律诗

两月行秋翠跸旋，石城埤堄进雄边。天时寒暖一朝异，地脉东西万里延。昨过溪山已古物，再来风月指明年。翘农意乃无终始，宿麦行将阅野田。
进古北口·其一
作者：弘历
朝代：清
体裁：七言律诗

鸣梢旋度玉关雄，秋老林岩飒飒风。回首龙庭程已杳，前瞻畿甸气方葱。屏藩北界金汤壮，来往南朝玉帛通。楼橹堞垣须整饬，由来设险重王公。
进古北口·其二
作者：弘历
朝代：清
体裁：七言律诗

侵晨策马尚行霜，关内暄妍迥异常。似寄丹枫塞以外，便逢绿柳岭之阳。题糕数日才过节，纳稼千村已涤场。何幸今年如旧岁，长官须计有馀藏。
进古北口作
作者：弘历
朝代：清
体裁：七言律诗

岩关此日度归骖，四月流阴一瞬参。闾左秋成聊用慰，山东变故顿因惭。回头塞景还瞻北，扑面暄风以向南。绝壁悬崖连埤堄，尔时民力若为堪。
进宫因常雩斋戒德胜门外作
作者：弘历
朝代：清
体裁：古风

虽是常雩即祷雩，霈膏旬半麦将枯。前兹谢雨冲泥处，已是扬尘蒿目吾。旦云旋复露晨曦，历揽郊原增憪而。自咎新正幸雪渥，岂知陇得竟虚期。陇得虚期五日延，更因望蜀益忧煎。南郊颙几微忱达，普赐甘霖苏大田。
进宫斋戒之作
作者：弘历
朝代：清
体裁：古风

民天重祈谷，致斋返九重。涤虑屏庶务，迁坐居法宫。颙若对铜人，如临师保同。惟有望江南，灾馀悯彼农。何当大转旋，泽国绥我丰。
进宫斋戒西直门外作·其一
作者：弘历
朝代：清
体裁：七言绝句

方泽将临预致斋，还宫清跸历郊街。黍田禾垄虽菁蔚，为盼优膏益迫怀。
进宫斋戒西直门外作·其一
作者：弘历
朝代：清
体裁：七言绝句

祈年首岁重躬亲，斋宿宫庭返诘晨。历日风澄寒不冱，遍郊雪润净无尘。
进宫斋戒西直门外作·其三
作者：弘历
朝代：清
体裁：七言绝句

斋辰簇仗不须排，晓日迎暄度石街。腊雪沾来逮弥月，鸿恩再霈益当佳。
进宫斋戒西直门外作·其三
作者：弘历
朝代：清
体裁：七言绝句

麦收那肯让时光，虽不崇墉颇积场。有谓斯宜晴晒好，权轻重祗盼霖忙。
进宫斋戒西直门外作·其二
作者：弘历
朝代：清
体裁：七言绝句

前朝撰吉奉慈舆，为是御园庆节居。大祀翘农系民食，铜人肃对敢疏予。
进宫斋戒西直门外作·其二
作者：弘历
朝代：清
体裁：七言绝句

昨沾三寸似非诬，洼地仍看潦积涂。终属小濡非大渥，忧心安得刻纾吾。
进宫斋戒西直门道中作·其一
作者：弘历
朝代：清
体裁：七言绝句

霁烟低傍御街宽，帷揭轻舆破晓寒。绿润町畦欣望处，都因一雨便殊观。
进宫斋戒西直门道中作·其三
作者：弘历
朝代：清
体裁：七言绝句

迤逦兰衢来往便，每教停跸问公田。为农愁苦因农喜，不识年华几转旋。
进宫斋戒西直门道中作·其二
作者：弘历
朝代：清
体裁：七言绝句

陇麦青葱谷吐芽，桔槔无藉庆农家。香风饼饵吹来好，早见炊烟几缕斜。
进宫见路旁禾麦喜而有作
作者：弘历
朝代：清
体裁：古风

昨冬三白诚沾足，遗蝗入地无须卜。今春灵雨复频零，有秋早幸天锡福。婪尾韶光入夏初，经旬未得甘膏霂。五日不雨则无麦，谁能慰我宵衣独。一夜西山殷其雷，甫田尺泽资浇沃。枯者以苏苗者秀，或云而黄或油绿。岂无町畦藉验农，郊畿未必同在囿。北郊有事应斋居，星言驾彼六龙夙。凭舆历历度村墟，麦原禾阪皆在目。降康允矣大造仁，九重欢戚同茅屋。此日忧怀释流览，遐心更复廑六服。安得寓县均有秋，祈年展转眉常蹙。
进宫见路旁麦志喜
作者：弘历
朝代：清
体裁：七言绝句

夏雨匀沾麦有秋，黄如云拥绿如油。夹途识取丰成象，稍释祈年午夜忧。
进宫见路旁麦苗待泽孔亟秋禾尚未布种惄焉有忧赋以自咎
作者：弘历
朝代：清
体裁：古风

闻人亦有言，甲子鲜丰岁。彼媕婀者流，复举史所记。云尧汤水旱，匪为圣德累。此论信然乎，试思君所司。周官设三公，尚有燮理寄。矧子实元首，休咎徵所致。寰宇虽恢扩，遐迩均在意。耕九未馀三，安得称有备。我自去冬半，颙望三白瑞。亦知时尚遥，念念频萦系。侵寻春徂夏，益觉愁难置。凭舆历枯壤，终风动氛翳。麦苗将萎黄，谷种迟布地。此责竟谁诿，此灾皆予戾。忸怩对百工，不啻陈六事。短什用自咎，讼语无伦次。
进宫视朝之作
作者：弘历
朝代：清
体裁：七言律诗

御殿视朝官谢恩，虽云例事礼斯敦。不疏不数惟时举，既雨既晴应候论。麦垄改观晓凉合，柳衢含润远烟昏。十朝前此心忧旱，一雨濯之敬倍存。
进宫遣怀
作者：弘历
朝代：清
体裁：七言绝句

进宫犹忆近临问，一恸拚休再过诸。差矣斋将躬举藉，岂宜卜戚更怀予。
进山海关
作者：弘历
朝代：清
体裁：古风

并山连海真雄关，一夫当之万过难。虽然我祖开创际，鼓众靴趯亦岂艰。我祖惜众恐冒险，伤人得地失不掩。以此屡谕莫冲锋，诸臣群下心倍感。万里长城守岂易，何处无可入之地。直至燕京略山左，无人境恣入与出。得之诚易虑守之，天时敬待因回师。大智大仁兼大勇，惟恐穷武伤黔黎。自成西入燕京乱，朱家宗社失一旦。亡明者贼实非我，闰位为我驱除难。三桂献关因一女，贤王率入堂堂旅。定京迎驾靖中原，有周公德功更巨。陪京来往兹必经，即境抚古感昊灵。保泰持盈慎守器，赤心语告后人听。
进柳条边·其一
作者：弘历
朝代：清
体裁：七言绝句

九关台据柳条边，峻岭崇山相属连。一入分明别内外，沛丰近矣意欣然。
进柳条边·其二
作者：弘历
朝代：清
体裁：七言绝句

胜时结柳原堪禁，衰际脩城亦易颓。皇子扈随谓知否，守成难论慎思之。
进舟至万寿山登陆
作者：弘历
朝代：清
体裁：七言律诗

长河漾舫不多时，湖入昆明漭沆披。适可黄头落风帆，遂教青雀泊云涯。肩舆路便聊揽景，点笔秋前恰启思。底事对山饶逸兴，田功夹岸看来宜。
进舟至静明园即景再作
作者：弘历
朝代：清
体裁：古风

繁云渐低翳，波面接雨足。上下空濛意，悦我心与目。烟篷稍沿缘，一湾复一曲。宛转达溪源，舍舟而就陆。适兹雨少间，花木滃芳馥。翠峰为后屏，萧寺在前腹。天下第一泉，趵突益漩洑。其侧得少平，命置棕毛屋。拟学惠山胜，肯让听松独。断手应不日，竹炉候茶熟。
进舟长河至昆明湖万寿山
作者：弘历
朝代：清
体裁：七言律诗

爽进轻航细雨馀，长河今岁是权舆。麦登场好黍云蔚，桃谢堤芳柳线梳。万景已欣吟不尽，三吴那更较何如。昆明亟待亲沿赏，过眼其他姑舍诸。
进舟长河过乐善园戏题一韵二首·其一
作者：弘历
朝代：清
体裁：七言绝句

今年两度泛长河，曾未停舟径直过。树石有情能不语，主人何事太忙多。
进舟长河过乐善园戏题一韵二首·其二
作者：弘历
朝代：清
体裁：七言绝句

旧园重葺近临河，忆始经营每重过。早识往来率无暇，向来位置底须多。
进英莪门
作者：弘历
朝代：清
体裁：古风

重关申画郊圻分，煌煌祖制千秋遵。围阹背指行历尽，举头喜见英莪门。结绳列栅金城固，休养善守深意存。入关树叶尚馀绿，灵占地气心通神。筑场纳稼率已毕，连村额庆多高囷。犹道今秋才半熟，不知苗硕农情真。我进英莪凡两度，兴京近矣怀生欣。桥山指日此敬谒，周甲思慕焉能申。
进陟山北门游云岫轩诸胜
作者：弘历
朝代：清
体裁：五言律诗

瞻礼跃龙回，苑门倚巘开。新正有馀暇，胜地畅清陪。池面凝冰洁，树根积雪皑。春云设出岫，叠霈益佳哉。
远帆楼
作者：弘历
朝代：清
体裁：七言绝句

梭织往来众舳舻，风恬浪静蔽江铺。远帆楼上延遥目，太液池头了不殊。
远帆楼即景四首·其一
作者：弘历
朝代：清
体裁：七言绝句

清晨进舫揽焦山，甘露纡临卓午还。东望青螺涌玉海，画如我适在其间。
远帆楼即景四首·其三
作者：弘历
朝代：清
体裁：七言绝句

举目云行与水流，廓然俯仰契神投。大江东去千秋调，多把黄州误润州。
远帆楼即景四首·其二
作者：弘历
朝代：清
体裁：七言绝句

来往帆资一面风，舟师破浪实称工。忽思骏马驰山阪，控纵随人此或同。
远帆楼即景四首·其四
作者：弘历
朝代：清
体裁：七言绝句

重阁名同太液池，织梭帆影镜中披。即看浮玉原琼岛，外苑何须异视之。
远帆楼观灯船火戏词四首·其一
作者：弘历
朝代：清
体裁：七言绝句

灯船火戏吾常禁，今番缘何翻欲观。哈萨陪臣扈巡跸，不妨因示万民欢。
远帆楼观灯船火戏词四首·其三
作者：弘历
朝代：清
体裁：七言绝句

大江东去静无风，画舫花檠上下红。如此民情如此景，越殷保泰惕吾衷。
远帆楼观灯船火戏词四首·其二
作者：弘历
朝代：清
体裁：七言绝句

头陀山下夜行船，金树银花顷刻燃。照入江心霞影赩，东坡先著祖生鞭。
远帆楼观灯船火戏词四首·其四
作者：弘历
朝代：清
体裁：七言绝句

凤笙水调遏云罢，鹤燄春明入夜收。顾魄团团海门出，心灯万古照当头。
远帆阁
作者：弘历
朝代：清
体裁：五言律诗

浮玉楼台似，江天入企情。虽殊石�侧，亦有布帆横。颇觉宜风月，而非为利名。遥瞻无恙者，疑过润州城。
远帆阁
作者：弘历
朝代：清
体裁：七言绝句

远帆取号学金山，具体而微想像间。恰似前巡凭眺处，剪江艇数往和还。
远帆阁口号
作者：弘历
朝代：清
体裁：七言绝句

冻浦何由见远帆，两言木额镇镌镵。却因氐父飞遥兴，快览江天景不凡。
远帆阁戏题
作者：弘历
朝代：清
体裁：古风

氐父见远帆，如梭织未已。其景故入咏，高阁因成此。十来偶一登，十登偶一试。舟无七八多，行弗一二里。水亦岂云阔，帆亦何曾驶。黄头已劼挶，不觉其劳矣。为官驱怯往，为已禁难止。一笑悟人情，人情即至理。
远清轩
作者：弘历
朝代：清
体裁：五言律诗

托足回无匹，延睎远益清。满空烟雨意，万顷黍禾情。苔润夏生色，树凉风助声。座间镜一片，抛置作昆明。
远清轩
作者：弘历
朝代：清
体裁：七言绝句

豁目凭栏远益清，遥山东北耸新晴。情知阿那翠深处，指日其间过跸旌。
远秀山房
作者：弘历
朝代：清
体裁：五言律诗

山房来远秀，宜望复宜餐。朝暮岚和霭，杉枫翠与丹。虚明无尽藏，遥绪可探端。缅想陶徵士，方当五字安。
远青轩
作者：弘历
朝代：清
体裁：七言绝句

穷千里目上层楼，似逊敞轩峰顶头。历历远青都入眺，欣非草树在来牟。
远风亭
作者：弘历
朝代：清
体裁：七言绝句

舟系聊重登翠冈，虚亭纳景足徜徉。远风今日于何胜，满野吹来禾黍香。
连朝
作者：弘历
朝代：清
体裁：五言律诗

连朝云重宇，傍午霰霏春。作势才轻点，徐停复暗沦。再坚寒浦冻，未改远山皴。伫览攒团意，优沾冀厚仁。
连朝
作者：弘历
朝代：清
体裁：五言律诗

连朝云阵布，时复雨丝零。稍净霾天翳，才回列嶂青。忘言凭几望，侧耳隔窗听。忧慰相萦处，中心惕不宁。
连阴
作者：弘历
朝代：清
体裁：七言绝句

山易生云云易雨，时行应节已连阴。刚欣绿野歌优渥，又觉周书陡廑心。
连阴
作者：弘历
朝代：清
体裁：七言律诗

连阴三日雨丝丝，弗不及还弗过之。时间时霏真意称，既优既渥得心怡。山溪滟滟无暴涨，苑树青青喜濯枝。此景塞中实艰致，快晴今晚正相宜。
迟云榭口号
作者：弘历
朝代：清
体裁：七言绝句

迟迟二义昨吟诗，山榭于斯亦额楣。膏雨优沾农况好，云之聚散可听之。
迟云榭得句
作者：弘历
朝代：清
体裁：古风

迟云有二义，向已曾言之。兹逮旬弗雨，迟正去韵宜。避暑虽清凉，中伏腾炎曦。炽歊不可当，山田亟望滋。待云心益焦，秀实浩泽资。霮䨴傍晚浓，霶霈庶洪施。
迟云榭有会
作者：弘历
朝代：清
体裁：古风

翠云岩乃虚拟名，迟云榭则实揽景。然而虚实云岂知，为主为宾在人领。岩之云翠榭云白，翠其恒境白幻影。观其虚者恒以存，翻怜实者幻非永。偶此迟云得静观，炙毂之辩难为逞。
迟云馆
作者：弘历
朝代：清
体裁：七言绝句

山容常静云为动，画史故因此活之。我所迟原不在此，欲因酿作雨知时。
迟云馆
作者：弘历
朝代：清
体裁：七言绝句

崇椒筑馆傍岩隈，夕霭朝岚日与陪。坐久试云缘底事，顾名多为迟云来。
迟云馆得句
作者：弘历
朝代：清
体裁：七言绝句

迟迟为声殊去平，昨年绎义已分明。奈何此馆复此日，一例望云愁顿生。
迟云馆有会
作者：弘历
朝代：清
体裁：古风

去岁云迟迟正忧，今岁迟云迟亦可。一字之声平去殊，而其忧乐互相左。都缘甘澍被渥优，云去云来任其妥。然而岩馆付无心，岂似哓哓频辩我。
迟云馆漫题
作者：弘历
朝代：清
体裁：七言绝句

昨日山云散作晴，今朝山色益分明。何当所迟油然至，大布春膏利早耕。
迟云馆绎义
作者：弘历
朝代：清
体裁：古风

舆过迟云馆，遂绎迟云义。迟义本有二，平去音各致。平音乃谓徐，去音则训待。而其义亦通，因徐方待暨。云迟乏速方，我迟多愁意。迟者视其疾，迟者愿其至。肤寸作甘霖，盈尺利农事。
迟鹿
作者：弘历
朝代：清
体裁：五言律诗

迟鹿乘馀暇，徘徊亦可欣。树翻延爽籁，山出护霜云。奎踽依林见，呦咿隔嶂闻。谁知思获处，诗意与平分。
迥銮过白云寺
作者：弘历
朝代：清
体裁：七言绝句

雪中斯过晴斯返，山色溪声惬重寻。却是白云占胜义，无心亦不曰无心。
迩日
作者：弘历
朝代：清
体裁：古风

武城歌振旅，长途归凯军。汜胜占三白，积玉遍塍鳞。迩日更有喜，次第奏章闻。王畿固普被，河南北亦均。于东逮登莱，于西则晋秦。江浙及荆襄，盈尺报铺银。深消遗蝗种，净蠲疠气氛。兵后不易值，何修沐天恩。敬勤惟益黾，遑敢忽笑嚬。休养惬恒愿，额庆同吾民。
迩日
作者：弘历
朝代：清
体裁：七言律诗

近畿迩日胥沾雪，次第封章佳信闻。齐左晋西寸四五，三江两浙泽殷勤。楚南北既卜岁屡，秦府州称培麦欣。豫省近翻未驰疏，慰馀却为望之慇。
迩日
作者：弘历
朝代：清
体裁：古风

迩日密云每不雨，禾黍蔚田麦登圃。情知不雨暂无妨，况是农谣有恒语。设雨即晴实何碍，湔涤炎熇亦赖许。疏厨广厦固清凉，低屋穷檐信难处。晚来霮䨴兴西山，优霈时霖复延伫。
迩日
作者：弘历
朝代：清
体裁：古风

迩日常作云，亦复时为雨。所惜非优渥，不过润寸许。西南阴势浓，保阳被霖否。待之无佳音，原为忧旱苦。晓接豫抚奏，似觉沾恩普。二三四五寸，仍无济涸土。即其称已种，继泽尚延伫。何时遍霈膏，忧方释心所。
迩日
作者：弘历
朝代：清
体裁：五言律诗

迩日常接报，秦西齐则东。胥称雨有被，更幸日仍同。慰矣皆吾土，惭哉遗独中。此间原富雪，即霁喜滋融。
迩日
作者：弘历
朝代：清
体裁：古风

迩日常有油云生，云生尚自风随行。雨意欲落不肯落，越教迫望愁怦怦。亦知旱久艰解泽，氛坱稍杀气渐清。为之兆矣庶几霈，问夜每至东方明。
迩日
作者：弘历
朝代：清
体裁：古风

迩日接奏章，齐豫率沾雨。却是淮徐海，及安徽属府。虽亦报得沾，惟一二寸许。旱灾斯已成，穷黎那免苦。申命大小吏，绸缪勤相辅。运河幸长水，酌剂训谕屡。不辞言之烦，畴咨尽心所。
迩日
作者：弘历
朝代：清
体裁：五言律诗

迩日晴佳好，秋阳暴稼成。粮收闰夏早，价比昨年轻。似此心应慰，而何意总怦。擒凶围较近，露布盼军营。
迩日
作者：弘历
朝代：清
体裁：古风

迩日望雨意颇浓，较量不与常年同。常年自冬逮春夏，不雪不雨愁蕴隆。去冬三白泽早被，春霖优渥亦屡逢。比来日日霏细点，每当欲沛驱以风。譬诸未得奚患失，于将得者患乃丛。揆之人情率如是，我忧亦在人情中。岂我春月太适意，或示之戒令忡忡。我则宜矣民何辜，饼香近口夺腹充。东郊十日纵可待，南薰五弦望莫穷。
迩日
作者：弘历
朝代：清
体裁：古风

迩日每作云，亦弗风扰之。灵雨未过旬，再沾我岂辞。因循乃虚度，不免望蜀思。御园景虽佳，谁去问芳菲。况值军营中，近临贼巢时。晓夜盼捷音，何未驰红旗。子曰为君难，其难无已期。
迩日
作者：弘历
朝代：清
体裁：古风

迩日每作云，却乃未成雪。亦知弗亟望，遇阴望复切。我固不知足，加以盼报捷。佳节竟虚过，无时放眉睫。近省佳信屡，新年泽不缺。初正得雨沾，豫疆摺开列。山左山陜西，数寸被正月。均与畿辅同，次第阅情节。是宜欣以慰，筹农讵众别。惟萦急擒凶，有兴懒吟说。
迩日
作者：弘历
朝代：清
体裁：古风

迩日每作云，时为细点霏。却复略生望，不知足若斯。高楼积素存，平田麦根滋。一因望捷焦，诸事觉不怡。陕甘泽屡被，明岁麦可期。馀杭及南昌，均陈时玉宜。平苗临贼巢，螳臂知难支。但悬实信至，夙夜廑孜孜。寻思既乘乾，九三应为师。
迩日
作者：弘历
朝代：清
体裁：古风

迩日生云随作风，蓬蓬之势又渐尔。幸因腊前及春后，屡有沃泽沾田里。是时不雨实可待，惟其兆美益求美。奢望难酬吾亦知，长此安穷未免此。况复南军盼佳音，计日数时劳屈指。惟其愿多故愁多，调御固曾言其理。而我实任天下责，斯责斯愁将谁委。
迩日
作者：弘历
朝代：清
体裁：七言绝句

迩日频频接好音，燕南齐晋遍甘霖。已生慰后还生惧，片刻奚当终岁心。
迩来
作者：弘历
朝代：清
体裁：七言律诗

一雨赢伸半月眉，迩来又觉雨愆期。愁怀展转因风剧，诗思枯乾待泽滋。满拟麦田芃实发，纵观花圃淡无姿。近臣慰我还堪待，越是难堪可待时。
迩来
作者：弘历
朝代：清
体裁：七言律诗

迩来时雨复时旸，欣慰之中戒惕长。一念旰宵分敬怠，三农丰歉系危康。高居有暇亲书史，好乐无荒赏景光。河北畿南觉希泽，绸缪遥度驿询详。
述怀
作者：弘历
朝代：清
体裁：古风

勤远非本意，乘时赖天佑。予曰有禦侮，予曰有奔走。准夷永荡平，敢诩武德茂。夤缘讨逆�，战胜频捷奏。重赏实未惜，神勇亦屡遘。逼巢坚城下，强弩致逗遛。羽檄继进军，重围急援救。夹攻士气张，况当叠破寇。肉薄岂不易，伤众予心疚。以此合稍戢，齐力图其后。惟是阅时久，待秋乃功就。枕戈众效忠，击鼓吾哀斗。焦劳分所当，万方均在宥。廑彼此讵忘，惕乾惟益懋。
述怀
作者：弘历
朝代：清
体裁：古风

卜日谒阙里，六辔驾言东。浅春已暄妍，土膏脉起融。绿麦抽新芽，于耜兴田功。去岁薄有收，菜色鲜或逢。山左昨秋潦，伤哉彼庶农。保赤实多惭，省岁徒责躬。截漕与发帑，聊以资飧饔。流者叹转蓬，存者嗟哀鸿。岂其宜时巡，遇歉而举丰。抑亦有所思，五字志深衷。乙丑宣郡灾，十户殆九空。车驾曾过临，惠泽敷薰风。不唯二釜赐，兼且百货通。况兹群有司，爱民孰文翁。经予亲咨度，上下免相蒙。以此例齐鲁，冀稍救困穷。勤民仰圣烈，重道溯儒宗。是行岂可无，浮议漫交讧。
追复睿亲王封号并复其宗嗣袭封予谥配享诗以志事
作者：弘历
朝代：清
体裁：七言律诗

流言恐惧似周公，公则生前王已终。无倖位心真是睿，有开基业孰齐忠。谥增一字非私惠，论定千秋付众同。配食袭封推祖泽，睦亲惇叙勖宗功。
送原任大学士蔡新归里之作
作者：弘历
朝代：清
体裁：七言律诗

不忍言留合令归，及归言别又依依。忠抒赞理登黄阁，醇藉授经近紫微。尚计一旬万几敕，顾瞻左右老臣稀。心交岂在形容际，榻下闽山是也非。
送圣僧班禅额尔德呢舍利归后藏诗以志惜
作者：弘历
朝代：清
体裁：古风

寻常接旨下床人，万里瞻京诚意淳。一见相亲如宿识，三生有约特来宾。未言至已惜其去，明示幻奚即以真。珠泽金花定重现，众生群仰转经轮。弗肯安居大寂光，为绵梵教示真常。傥来傥去本无著，曰化曰生自有方。开塔法华应不久，演乘震旦已恒昌。金龛舍利归西土，极乐国中谒法王。觉生寺圣僧舍利送西归，路便招提小驻騑。既曰去来都是幻，欲询动静定何机。觉生可契无生妙，日面休猜月面非。相处十旬消七字，禅房选壁一毫挥。
适性居
作者：弘历
朝代：清
体裁：七言律诗

假山翠逻复青环，曲径深通绿柳关。刚拟散怀得佳处，却看适性额其间。孔门相近诚堪味，程氏受中不我悭。安逸设将徇已欲，毫釐千里大应闲。
适性居
作者：弘历
朝代：清
体裁：五言律诗

子曰性相近，宁当被物移。存神贵有养，克己自无私。适欲分骄泰，乐毋忘敬寅。迩来悟其旨，原在雨旸时。
适性居
作者：弘历
朝代：清
体裁：古风

性固图其适，相近贵得正。性亦不图适，习远斯为病。近则天理现，远乃人欲竞。讵其安逸恣，而忘敬义胜。题居当铭盘，时时用自镜。
适性居
作者：弘历
朝代：清
体裁：古风

性近习相远，宣尼明训我。习盖发为情，一往则相左。情有善不善，性善无偏颇。于性情言适，或可或不可。即景深会心，聊当铭起坐。
适性居
作者：弘历
朝代：清
体裁：古风

蒙庄曾有言，不自适其适。而此曰适性，宁弗相选逆。性者情之正，情者性之习。适性还其初，七情自无辟。火岂能无烟，陆机语有隙。
适性居
作者：弘历
朝代：清
体裁：古风

闻诸我宣尼，性近习相远。如水必有源，如木必有本。率则谓之道，适斯谓之善。讵曰娱耳目，亦岂恣游衍。触境心有会，克己礼期返。
适性居有会
作者：弘历
朝代：清
体裁：古风

适性虽然偶著名，其间尚合酌而行。义理气质自有别，相近相远因习更。近者可适远弗可，鲁论十七章训明。夫岂窗明几净谓，人生之乐遂其情。
适性居有会
作者：弘历
朝代：清
体裁：古风

鲁论有至言，性近习相远。习染乃成情，情以性为本。适性适其正，动定静定蕴。苟或涉非礼，无益乃有损。适实近乎逸，五字因识谨。
适性居自箴
作者：弘历
朝代：清
体裁：古风

性固无不善，情则有分别。然而近远间，如枝之与节。是则图适性，亦当慎优劣。所以回问仁，克己垂训哲。适莫容易看，四勿目尤切。
逆贼阿睦尔撒纳奔窜哈萨克我师深入追捕虽屡战胜而贼踪益远因念绝域旷时不欲久劳师旅宣谕撤兵诗以述意
作者：弘历
朝代：清
体裁：古风

穷寇且莫追，天边命返师。一月既三捷，黩武宁尔为。伊犁新奠定，四部待休滋。脱兔丹津似，会看俘阙时。
途中即事
作者：弘历
朝代：清
体裁：七言律诗

两行烟柳越婆娑，旧路时深已作河。不惜星星欲尔许，祇忧总总竟如何。有成夫子三年用，永慕鼎湖廿载过。恒忆佛肩愁弗逮，最增愁是此途多。
途中即景
作者：弘历
朝代：清
体裁：七言律诗

候过北至暑方行，恰当风凉阴间晴。满地绿云铺喜色，连塍翠浪逮秋成。山头雾气迷离散，驼项铃声替戾鸣。所遇多欣欣可极，每因顺意凛持盈。
途中口号
作者：弘历
朝代：清
体裁：七言绝句

麦苗芃绿较前长，低垄高畦一律皆。晴久途中尘略起，思量得雨更当佳。
途次对雪漫兴口号六首·其一
作者：弘历
朝代：清
体裁：七言绝句

方欣农父占年际，复虑王臣于役时。独凭玉舆观玉蕊，一忧一喜有谁知。
途次对雪漫兴口号六首·其三
作者：弘历
朝代：清
体裁：七言绝句

舆窗尺五玻瓈莹，四面银峦入好观。拟欲搴帘玩山色，犹虞皲瘃不胜寒。
途次对雪漫兴口号六首·其二
作者：弘历
朝代：清
体裁：七言绝句

天低四野同云黑，乍放羲轮澹无色。却忆常年对雪吟，此时此景何曾得。
途次对雪漫兴口号六首·其五
作者：弘历
朝代：清
体裁：七言绝句

马背风穿絮似芦，旗亭有酒不堪沽。河阳真迹今重览，一幅关山雪旅图。
途次对雪漫兴口号六首·其六
作者：弘历
朝代：清
体裁：七言绝句

常闻人苦不知足，我亦权其轻重间。但使有秋均兆麦，纵饶风冷也开颜。
途次对雪漫兴口号六首·其四
作者：弘历
朝代：清
体裁：七言绝句

玉砌村墟畅眺凭，轻裘称体尚凌兢。单寒无怪舆台辈，须鬓支离尽结冰。
途次杂咏用上平声韵·其一
作者：弘历
朝代：清
体裁：七言绝句

黄铺御道翠华东，刚过重阳落帽风。晃漾霜花卢野白，迷离烟树蓟门红。
途次杂咏用上平声韵·其七
作者：弘历
朝代：清
体裁：七言绝句

犁罢麦田牛舐犊，宿来蓼浦雁呼奴。蓟州南郭经行处，不与江乡秋景殊。
途次杂咏用上平声韵·其三
作者：弘历
朝代：清
体裁：七言绝句

淋河不用布帆䉶，叠石为基木作杠。行过龙门回望处，野烟寒苇占秋江。
途次杂咏用上平声韵·其九
作者：弘历
朝代：清
体裁：七言绝句

焚檀漉雪趁清怀，㡢屋萧閒可作斋。携得沿途秋色在，一枝野菊插瓶佳。
途次杂咏用上平声韵·其二
作者：弘历
朝代：清
体裁：七言绝句

村村社鼓熟秋醲，插鬓花斜醉老农。便欲咨民疾苦事，扶携黄白许相从。
途次杂咏用上平声韵·其五
作者：弘历
朝代：清
体裁：七言绝句

松柏森森閟寝扉，每从冠剑仰音徽。人生至此无馀恨，泪洒西风独自归。
途次杂咏用上平声韵·其八
作者：弘历
朝代：清
体裁：七言绝句

何年峰顶建招提，翻觉岚光出谷低。他日吟诗云壑上，铃声幡影待重题。
途次杂咏用上平声韵·其六
作者：弘历
朝代：清
体裁：七言绝句

良农带月耕新陇，野老凌霜剪旧蔬。寄语膏粱知此味，丰年漫恃众维鱼。
途次杂咏用上平声韵·其十
作者：弘历
朝代：清
体裁：七言绝句

烟程水驿共徘徊，炊黍蒸梨入赋材。九月金风多北至，二陵佳气镇东来。
途次杂咏用上平声韵·其十一
作者：弘历
朝代：清
体裁：七言绝句

九秋风物趁时巡，信是农居别有春。多黍欣同孙子乐，为旟还兆室家溱。